text:
CHITSAUKO 91
Razaro Anomutswa
KUMUTSWA KWARAZARO
DARE RESANIHEDRINI RINORONGA KUURAYA JESU
Pashure pekunge Jesu asangana naMarita naMariya pedyo neBhetani, vanobva vaenda kuguva raRazaro. Akavigwa mubako rakavharwa nedombo. Jesu anoti: “Bvisai dombo.” Marita anonetseka achishaya kuti Jesu ari kuda kuita sei. Anoti: “Ishe, iye zvino anofanira kunge ava kunhuhwa, nokuti ava mazuva mana.” Asi Jesu anomuudza kuti: “Handina kukuudza here kuti kudai waizotenda waizoona kubwinya kwaMwari?”—Johani 11:39, 40.
Saka dombo racho rinobviswa. Jesu anobva atarira kudenga onyengetera achiti: “Baba, ndinokuongai kuti mandinzwa. Chokwadi, ndaizviziva kuti munogara muchindinzwa; asi ndataura nokuda kweboka revanhu riri pano, kuti vatende kuti makandituma.” Kunyengetera kwaaita pane vanhu vakawanda kunoita kuti vazive kuti zvaava kuda kuita, ari kuzviita nesimba raMwari. Jesu anobva adanidzira nenzwi guru achiti: “Razaro, buda!” Razaro anobva abuda, maoko ake nemakumbo akamonerwa nemachira anomonerwa munhu kana ava kuvigwa uye chiso chake chakavharwa nejira. Jesu anoti: “Musunungurei mumurege aende.”—Johani 11:41-44.
VaJudha vakawanda vauya kuzonyaradza Mariya naMarita pavanoona chishamiso ichi, vanotanga kutenda muna Jesu. Asi vamwe vanobva vaenda kunoudza vaFarisi zvaitwa naJesu. VaFarisi nevapristi vakuru vanobva vaita musangano wedare repamusoro rechiJudha reSanihedrini. Mupristi mukuru Kayafasi inhengo yedare iroro. Vamwe vavo vanochema-chema vachiti: “Toitei, nokuti munhu uyu anoita zviratidzo zvizhinji? Kana tikamurega achiita izvi, vose vachatenda maari, uye vaRoma vachauya, votora nzvimbo yedu norudzi rwedu.” (Johani 11:47, 48) Kunyange zvazvo vaudzwa nevanhu vakazvionera pachavo kuti Jesu ari kuita “zviratidzo zvizhinji,” varume ava havasi kufarira zviri kuitwa naMwari achishandisa Jesu. Vari kungofunga nezvezvinzvimbo zvavo.
Kumutswa kwaRazaro kwafumura vaSadhusi zvechokwadi, nokuti havatendi kuti kune rumuko. Kayafasi, anova mumwe wevaSadhusi, anobva ati: “Hapana chamunomboziva, uye hamufungi kuti zvinokubatsirai kuti munhu mumwe chete afire vanhu kwete kuti rudzi rwose ruparadzwe.”—Johani 11:49, 50; Mabasa 5:17; 23:8.
Kayafasi “haana kuzvitaura iye pachake” asi kuti Mwari ndiye aita kuti ataure mashoko aya sezvo ari iye mupristi mukuru. Kayafasi ari kureva kuti Jesu anofanira kuurayiwa kuitira kuti vachengetedze zvinzvimbo zvavo sevatungamiriri vechitendero chechiJudha. Asi mashoko aKayafasi anoratidza kuti rufu rwaJesu ruchaita kuti “vana vaMwari vakapararira kwose kwose” vadzikinurwe, kwete vaJudha chete.—Johani 11:51, 52.
Kayafasi anobudirira pakuita kuti dare reSanihedrini rironge kuuraya Jesu. Kuti Nikodhimo, nhengo yedare iri, uyo asingavengi Jesu, angamunyeurirawo nezvazvo here? Angave amuudza kana kuti asina, Jesu anongobva pedyo neJerusarema kuitira kuti asaurayiwa nguva yakataurwa naMwari isati yakwana.


c: text/html

text:
CHIKAMU 1
“Ndichatsvaka Rakarasika”
Gwai riri kudzungaira. Zvichida rarasana nemamwe paranga richifura. Iye zvino riri kushaya mamwe aro nemufudzi waro. Kwava kuda kusviba. Riri musango mune zvikara uye harina chinoridzivirira. Rinozonzwa inzwi rarinoziva, inzwi remufudzi, uyo anomhanya kwariri oritakura obva ariputira nejira rekumupendero kwenguo yake, oenda naro kumba.
JEHOVHA anowanzozvifananidza nemufudzi akadaro. MuShoko rake anotivimbisa kuti: “Ini pachangu, ndichatsvaka makwai angu, ndoatarisira.”—Ezekieri 34:11, 12.
“Makwai Emafuro Angu”
Makwai emafuro aJehovha ndivanaani? Tingangoti ndevaya vanomuda uye vanomunamata. Bhaibheri rinoti: “Ngatinamatei tikotame; ngatipfugamei pamberi paJehovha Muiti wedu. Nokuti iye ndiye Mwari wedu, uye isu tiri vanhu vemafuro ake nemakwai oruoko rwake.” (Pisarema 95:6, 7) Kufanana nemakwai chaiwo anotevera mufudzi wawo, vashumiri vaJehovha vanoda chaizvo kutevera Mufudzi wavo. Vanombokanganisawo here? Hongu. Dzimwe nguva vashumiri vaMwari vanomboita ‘semakwai akapararira’ uye ‘semakwai akarasika.’ (Ezekieri 34:12; Mateu 15:24; 1 Petro 2:25) Asi kunyange kana munhu akamborasika, Jehovha anoramba aine tariro yekuti achadzoka kwaari.
Uchiri kuona Jehovha seMufudzi wako here? Jehovha ari kuratidza sei kuti Mufudzi mazuva ano? Ongorora nzira nhatu dzinotevera:
Anotipa zvokudya zvinotisimbisa pakunamata. Jehovha anoti: “Ndichaafudza mumafuro akanaka. . . . Acharara ikoko munzvimbo yokugara yakanaka, uye achafura mumafuro akasvibirira.” (Ezekieri 34:14) Jehovha haasati ambokundikana kutipa zvekudya zvinozorodza uye zvinosimbisa pakunamata zvakasiyana-siyana panguva yakakodzera. Unoyeuka here imwe nyaya yawakaverenga, hurukuro kana kuti vhidhiyo yakapindura munyengetero wako? Hazvina kunyatsokuratidza here kuti Jehovha anokuda?
Anotidzivirira uye anotitsigira. Jehovha anovimbisa kuti: “Ndichatsvaka rakarasika, ndichadzosa rakatsauka, ndichamonera jira pane riya rakatyoka, ndichasimbisa rinorwara.” (Ezekieri 34:16) Jehovha anosimbisa vaya vakaremerwa nekuzvidya mwoyo. Anomonera makwai ake nejira achiabatsira kuti apore kana akuvadzwa, kunyange nevamwe vavanonamata navo. Uye anodzosa vaya vakarasika uye vanogona kunge vaine zvinovatambudza mupfungwa.
Anoziva kuti ndiye muchengeti wedu. Jehovha anoti: “Ndichaanunura abve munzvimbo dzose dzaakapararira. . . . Ndichatsvaka rakarasika.” (Ezekieri 34:12, 16) Jehovha haaone gwai rakarasika serisingachabatsirike zvachose. Anoziva kana paine gwai rinenge rarasika obva aritsvaka, uye anofara paanoriwana. (Mateu 18:12-14) Anotodana vashumiri vake vechokwadi achiti “makwai emafuro angu.” (Ezekieri 34:31) Ndiwe rimwe remakwai acho.
Jehovha haaone gwai rakarasika serisingachabatsirike zvachose. Anofara gwai iroro parinowanikwa
“Tiunzirei Mazuva Matsva Sekare Kare”
Nei Jehovha ari kukutsvaka uye ari kukukumbira kuti udzoke kwaari? Nekuti ari kuda kuti ufare. Anovimbisa kuti makomborero ‘achaita semvura inonaya’ pamakwai ake. (Ezekieri 34:26) Mashoko iwaya haawiri pasi. Wakatozvionera muupenyu hwako kuti vimbiso iyoyo ndeyechokwadi.
Yeuka zvakaitika pawakatanga kuziva Jehovha. Somuenzaniso, wakanzwa sei pawakatanga kudzidza chokwadi chinofadza nezvezita raMwari uye chinangwa chaakasikira vanhu? Unoyeuka here kufadza kwazvaiita kubatana nevamwe vaKristu pamagungano? Pawakamboparidza mashoko akanaka kune mumwe munhu ainyatsofarira, hauna kudzokera kumba uchifara uye uchinzwa kugutsikana here?
Unogona kuwanazve mufaro iwoyo. Vamwe vashumiri vaMwari vekare vakanyengetera vachiti: “Haiwa Jehovha, tidzosei kwamuri uye tichabva tadzoka. Tiunzirei mazuva matsva sekare kare.” (Mariro 5:21) Jehovha akapindura munyengetero iwoyo, uye vanhu vake vakatangazve kumushumira vachifara. (Nehemiya 8:17) Jehovha achaitawo kuti ufare saizvozvo.
Kunyange zvakadaro, hazvisi nyore kudzoka kuna Jehovha. Ona zvimwe zvinhu zvinogona kuita kuti zviome kudzoka kwaari uye kuti ungazvikunda sei.

robotstxt: allowed

filter: keep


text:
WASHINGTON —
MDC inotungamirwa naVaMorgan Tsvangirai, MDC-T, inoti haisi kufara nemabatiro akaitwa nyaya iri kupomerwa seneta weChikomo, Va Morgan Femai, avo vakasungwa neChishanu vachipomerwa mhosva yekutyisidzira nerufu, mudzimai wavo vachibva vavharirwa muchitokisi.
VaFemai, avo vakasarudzwa kuti vamirire Chikomo mudare reseneti muna 2008, vanonzi vari muchitokisi chepa Matapi muMbare.
Mutauriri weMDC-T, VaDouglas Mwonzora, vanoti mapurisa aifanirwa kutanga aferefeta nyaya iyi asati asunga VaFemai.
VaMwonzora vanoti mapurisa anoziva zvikuru kuti pose panenge pachirambana vanhu, pane kunyeperana nekupomerana nhema, nokudaro aifanirwa kutanga aferefeta zvakadzama nyaya iyi asati atora matanho.
VaMwonzora, avo vanova zvakare gweta, vanoti nyaya yakasungwira VaFemai haina nemusoro wese, asi kuti mumiriri weChikomo akasungwa nekuti inhengo yeMDC-T.
Vanotiwo pane vanhu vari kurambana muZanu PF vachipomerana mhosva asi hapana ari kusungwa nekuti mapurisa emunyika anoshanda akarerekera kuZanu PF.
Vachitaura nebepanhau reSunday Mail, mutauriri wemapurisa muHarare, Inspector Tadius Chibanda, vakati VaFemai vachamiswa pamberi pedare vachipomerwa mhosva yekuvhundutsira pamwe nekutyisidzira kuda kuuraya munhu,
Asi VaMwonzora vanoti hapana humbowo huripo hunoratidza kuti VaFemai vakaita zvavari kupomerwa.


text:
USAVI hwematumbu akasanganiswa nemaguru emombe kana embudzi kudya kwakabvira pasichigare uye kunonaka zvikuru pamwe nekuvaka muviri.
Svondo rino Tawanda Sanganai wekuGlen View 3, muHarare, anotsanangura mabikirwo ehusavi uhu.
Zvinodiwa:
Matumbu, maguru, matomatisi, hanyanisi, mafuta, munyu nemhiripiri.
Mabikirwo:
Geza matumbu nemaguru kusvikira zvachena.
Cheka maguru muzvidimbu woamona nematumbu.
Chizvifashaidza kweawa nechidimbu.
Ita kuti zviibve uye kana muto wava mushoma, isa mafuta mashoma wokanda munyu.
Siya muto upere wombokanga zvishoma.
Kanda hanyanisi wokanga, wozoisa matomatisi akachekwa-chekwa.
Dira mvura shoma kuti uwane muto wakakora.
Siya zvikwate kwemaminitsi mashanu uye usaise godzamuto.
Unogona kuisa tumhiripiri sesarudzo yako.
Kana zvadai chibura unakirwe hako nehama neshamwari. Usavi uhu hunodyiwa nesadza jena, remhunga kana rezviyo.
Sunungukai kutumira zvamunoda kuti zvibude pachirongwa chino panhamba dzinoti +263 713 411 281.


text:
Sangano revarairidzi vekumaruwa, reAmalgamated Rural Teachers’ Union of Zimbabwe, ARTUZ, rinoti nhengo dzaro dziri kuronga kuratidzira dzichinyunyuta nekusarongeka kwarinoti kwakaita hwaro hwedzidzo hutsva kana kuti new curriculum, yakaparurwa gore rino nebazi rezvedzidzo netsika.
Mutungamiri wesangano iri VaObert Masararure vanoti varairidzi vazhinji, zvikuru vemumaruwa, vave kutoshandisa zvakare syllabus yegore rapera kuti vakanise kudzidzisa vana, sezvo hurumende isina kukwanisa kuvawanisa zvose zvinodiwa nevarairidzi.
VaMasaraure vanotiwo mabhuku nezvimwe zvinodiwa mukudzidziswa kwevana hazvisi kuwanikwa muzvikoro izvo zviri kuomesera varairidzi.
Masangano evarairidzi ari kunyunyutawo nehurongwa hwehurumende uhwu achiti yakamhanyira kumedza kutsenga ichada sezvo isina kutanga yanzwawo pfungwa dzevamwe vane chekuita nenyaya dzedzidzo.
Studio7 yakundikana kubata gurukota rezvedzidzo, VaLazarus Dokora, kanawo komiti yeparamende inoona nezvedzidzo kuti tinzwewo mativi avo panyaya iyi.


text:
CHIDZIDZO 6
Paradhiso Yava Pedyo!
Zvinhu zvakaipa zviri kuitika panyika nhasi zvinoratidza kuti Paradhiso yava pedyo. Bhaibheri rakati tichaona nguva dzinotyisa nguva pfupi Paradhiso isati yasvika. Tiri kurarama munguva dzakadaro nhasi! Hezvino zvimwe zvezvinhu izvo Bhaibheri rakati zvichaitika:
Hondo huru. “Rudzi ruchamukira rudzi noumambo huchamukira umambo.” (Mateu 24:7) Uprofita uhwu hwakazadzika. Kubvira mugore ra1914, pakava nehondo mbiri dzenyika yose uye dzimwe hondo duku dzakawanda. Mamiriyoni evanhu akafira madziri.
Zvirwere zvakapararira. “Munzvimbo nenzvimbo muchava nenhenda.” (Ruka 21:11) Izvi zvakazadzika here? Hungu. Kenza, hosha dzomwoyo, tibhii, marariya, AIDS, uye dzimwe hosha dzakauraya mamiriyoni evanhu.
Kushaya zvokudya. Pasi pose pane vanhu vasina zvokudya zvakakwana zvokuti vadye. Mamiriyoni evanhu anofa nenzara gore negore. Ichi chimwe chiratidzo chokuti Paradhiso ichakurumidza kuuya. Bhaibheri rinoti: “Kuchava nokuperevedza kwezvokudya.”—Mako 13:8.
Kudengenyeka kwepasi. “Kuchava . . . nokudengenyeka kwepasi munzvimbo nenzvimbo.” (Mateu 24:7) Izvi zvakavawo zvechokwadi munguva yedu. Vanhu vanodarika miriyoni vakafira mukudengenyeka kwepasi kubva muna 1914.
Vanhu vakaipa. Vanhu vachava “vanoda mari” uye “vanozvida.” Vachava “vanoda zvinofadza panzvimbo pokuda Mwari.” Vana vachava “vasingateereri vabereki.” (2 Timoti 3:1-5) Haubvumi here kuti kune vanhu vakawanda vakadaro nhasi? Havaremekedzi Mwari, uye vanotambudza avo vanoedza kudzidza nezvaMwari.
Utsotsi. Kuchavawo no“kuwedzera kwokusateerera mutemo.” (Mateu 24:12) Zvichida ungabvuma kuti utsotsi hwatowanda kupfuura zvahwakanga hwakaita mumakore adarika. Vanhu kwose kwose vari pangozi yokubirwa, kutsotswa, kana kuti kukuvadzwa.
Zvinhu zvose izvi zvinoratidza kuti Umambo hwaMwari hwava pedyo. Bhaibheri rinoti: “Pamunoona zvinhu izvi zvichiitika, zivai kuti umambo hwaMwari hwava pedyo.” (Ruka 21:31) Umambo hwaMwari chii? Ihurumende yaMwari yokudenga ichaunza Paradhiso panyika ino. Umambo hwaMwari huchatsiva hurumende dzavanhu.—Dhanieri 2:44.


text:
NYAYA IRI PAKAVHA
Kukunda Dambudziko Rekusiyana Kwemitauro
—Maitirwo Ebasa Rekushandura Mabhuku
“Vamwe vanoti hakuna basa rakaoma sezvakaita rekushandura.”
—“The Cambridge Encyclopedia of Language.”
MABHUKU eZvapupu zvaJehovha asati atanga kushandurwa, panotanga panyatsorongwa, poitwa tsvakurudzo yakasimba uye zvadaro basa rekunyora rozoitwa. Panenge pachiitwa izvi, Dhipatimendi Rekunyora riri kumahofisi avo makuru kuNew York, rinoongorora zvose zvinenge zvanyorwa kuti ndezvechokwadi here uye kuti vanhu pavachaverenga vachanyatsozvinzwisisa here. *
Dhipatimendi Rekunyora rinozotumira mashoko acho kuvashanduri vakawanda vari pasi rose, uye vakawanda vavo vanogara munharaunda inotaurwa mutauro wavanenge vachishandura. Vakawanda vacho vanoshandura mabhuku vachiaisa mumutauro wavo. Vanofanira kunge vachinyatsonzwisisa Chirungu uye mutauro wavanozoshandurira.
Vashanduri vanoshanda sei?
Geraint, mushanduri ari kuBritain, anoti: “Ndinoshanda nevamwe vashanduri, saka kugona kushanda nevamwe zvakanaka ndicho chinhu chinokosha. Kana tikawana panenge patiomera pakushandura, tinobatsirana kuona kuti tingapati kudii. Chatinonyanya kutarisa ndechokuti mutsara wacho wose uri kurevei, tobva tashandura izvozvo kwete kushandura shoko rimwe nerimwe. Tinogara tichifunga kuti ndiani ari kunyorerwa nyaya imwe neimwe yatiri kushandura.”
Chinangwa chako semushanduri ndechei?
“Chinangwa chedu ndechokuti munhu paanenge achiverenga aone sokuti nyaya yacho yakatanga kunyorwa mumutauro wake. Haifaniri kuonekwa sokuti yakashandurwa. Kuti tikwanise kuita izvi, tinoshandisa mashoko akajairana nevanhu. Izvi zvinoita kuti munhu anenge achiverenga anakidzwe zvekuti anoramba achiverenga sekunge kuti ari kudya zvokudya zvinonaka.”
Ndezvipi zvakanakira kugara kunotaurwa mutauro wacho?
“Kugara munzvimbo ine vanhu vanotaura mutauro wacho kunotibatsira kuti tishandure zvavanonyatsonzwa. Kuno kuWales kune vakawanda vanotaura chiWelsh, uye tinonzwa mutauro uyu uchishandiswa mazuva ose. Uye tinombokurukura nevanhu kuti tinzwe kana mamwe mashoko atinenge tichida kushandisa achinyatsonzwika uye achiita kuti mabhuku edu azofarirwa. Izvi zvinotibatsira kuti tishandure zviri kurehwa neChirungu.”
Basa renyu rakarongwa sei?
“Boka rimwe nerimwe revashanduri rinopiwa basa ravanonzi vashandure. Chekutanga, mumwe nemumwe muboka iri anoverenga nyaya yacho yeChirungu kuti anyatsonzwisisa kuti iri kutaura nezvei, yakanyorwa sei uye kuti yakanyorerwa ani. Tinozvibvunza kuti: ‘Nyaya iyi iri kutaura nezvechii uye chinangwa chayo ndechei? Chii chandichadzidza munyaya iyi?’ Kuziva izvi kunotibatsira patinenge tava kuzoshandura.
“Kana tapedza izvi tinobva taungana mumwe nomumwe achitaura zvaanzwisisa nezvenyaya yacho. Tinoita izvi kuti tione kuti tanyatsoinzwisisa here. Tinobva takurukura kuti tichazozvishandura sei mumutauro wedu. Chinangwa chedu ndechokuti zvichanzwiwa nemunhu anenge averenga nyaya yeChirungu zvifanane nezvichanzwiwawo nemunhu achaverenga nyaya yacho mumutauro watiri kushandura.”
Saka boka revashanduri rinoshanda sei?
“Chatinenge tichivavarira ndechekuti vanhu vachaverenga vabve vangonzwa zviri kurehwa pavanozviverenga kekutanga. Saka tinoverenga zvinonzwika kakati wandei zvatinenge tashandura.
“Munhu anenge achishandura anotaipa ndima imwe chete mumutauro wedu, tose tichiona zvaari kutaipa pamakombiyuta edu. Tinobva tatarisa kuti hapana zvawedzeredzwa here kana kuti zvasiyiwa. Tinotarisawo zviperengo uye kuti ndima yacho yanyorwa zvakanaka here mumutauro wedu. Kana tapedza, mumwe anobva azoverenga ndima yacho yose vamwe vakateerera. Kana paine paanenge atadza kunyatsoverenga, tinenge tava kuda kuona kuti chii chaita kuti atadze. Nyaya yacho yose painenge yashandurwa, mumwe anoiverenga vamwe vachinzwa uye vachimaka pasiri kunyatsonzwika kuti pazogadziriswa.”
Inga pane basa!
“Ndizvozvo! Patinozoenda kumba tinenge taneta. Saka patinozodzoka kubasa mangwana acho mangwanani, tinobva tasimudzira patakasiyira. Pashure pevhiki akati kuti, Dhipatimendi Rekunyora rinotitumira zvinenge zvagadziridzwa munyaya yeChirungu yatinenge tichishandura. Isuwo tinobva tagadziridza mumutauro wedu tichitevedzera zvaitwa kuChirungu, tozozviverenga zvekare kuti tinyatsoona kuti zviri kunzwika zvakanaka here.”
Makombiyuta anokubatsirai sei pabasa renyu?
“Makombiyuta anotibatsira, asi kuti pashandurwe zvinonzwisisika panotodiwa munhu kuti aite basa racho. Saka Zvapupu zvaJehovha zvakagadzira mapurogiramu epakombiyuta anotibatsira kuti basa redu rekushandura riite nyore. Tine purogiramu ine duramazwi rinochengeta mashoko atinogara tichishandisa. Patinenge taomerwa, tine imwe purogiramu inotibatsira kuti titsvake zvose zvakamboshandurwa mumutauro wedu toona kuti patiomera pakamboshandurwawo sei nevamwe.”
Basa renyu rinokunakidzai here?
“Tinoona basa redu sechipo chekuti tipe vanhu vose. Uye tinoda kuvapa chipo chakanaka. Kuziva kuti mumwe munhu anogona kuzobatsirwa nekuverenga imwe nyaya iri mumagazini kana kuti yatinozoisa paIndaneti kunoita kuti tifare chaizvo.”
Basa Rinobatsira Vanhu Kweupenyu Hwose
Pasi rose, mamiriyoni evanhu ari kubatsirwa nekuverenga mabhuku eZvapupu zvaJehovha mumutauro wavo. Mazano ari mumabhuku, mavhidhiyo, uye zvavanoisa panzvimbo yavo yepaIndaneti inonzi jw.org, anobva muBhaibheri. Uyewo, mubhuku iroro dzvene, Mwari, uyo ane zita rekuti Jehovha, anotiudza kuti anoda kuti mashoko ake anzwiwe nevanhu vanobva “kumarudzi ose nemadzinza nendimi [kana kuti mitauro] nevanhu.”
^ ndima 4 Mabhuku edu anotanga kunyorwa neChirungu.
^ ndima 25 Enda pawww.jw.org kuti uverenge zviri ipapo, unzwe zvakarekodhwa, uye uone mavhidhiyo mumutauro wako nemimwe mitauro yakawanda.


text:
NYAYA IRI PAKAVHA | MWARI ANE HANYA NEWE HERE?
Mwari Ane Hanya Newe Here?
“Ndinotambudzika uye ndiri murombo; Jehovha anondifunga.” *—DHAVHIDHI WEMUISRAERI YEKARE.
Zvaiva nemusoro here kuti Dhavhidhi atarisire kuti Mwari afunge nezvake? Mwari ane hanya newe here? Vanhu vakawanda vanoona zvakavaomera kubvuma kuti Mwari wemasimbaose ane hanya navo. Nei?
Chimwe chikonzero ndechokuti Mwari akanyanya kukwirira zvikuru kupfuura vanhu. Kana zvichienzaniswa nekukwirira kwaakaita, marudzi ose “akaita sedonhwe remvura riri mumugomo; uye anoonekwa seguruva shomanana riri pachikero.” (Isaya 40:15) Mumwe munyori wemazuva ano asingabvumi kuti Mwari ariko akagumisa kuti, “kuzvikudza chaiko kudavira kuti kuna Mwari ane hanya nezvaunoita.”
Ukuwo, vamwe vanhu vanofunga kuti maitiro avo anoita kuti Mwari asava nehanya navo. Somuenzaniso mumwe murume anonzi Jim anoti: “Ndaigara ndichinyengetera kuti ndizvidzore uye ndigarisane nevamwe, asi ndaizongogumbuka chete. Ndakazopedzisira ndava kufunga kuti ndakanga ndaipa zvokuti zvakanga zvisisaiti kuti Mwari andibatsire.”
Mwari ari kure nevanhu zvokuti angatadza kutifungawo here? Anombonyatsonzwa sei nezvedu isu vanhu vanotadza? Kana Mwari akasaita kuti timuzive, hapana munhu angambokwanisa kutaura achimumiririra, opindura mibvunzo iyoyo. Zvisinei, Bhaibheri, shoko rakafemerwa raMwari rinotiratidza kuti haasi Mwari ari kure, asina hanya nesu. Rinotiudza kuti, ‘Chokwadi, haasi kure nomumwe nomumwe wedu.’ (Mabasa 17:27) Munyaya ina dzinotevera, tichakurukura zvatinoudzwa naMwari nezvekuva kwake nehanya nevanhu uye kuti akaratidza sei kuva nehanya nevanhu vakangofanana newe.
^ ndima 3 Pisarema 40:17; Jehovha ndiro zita raMwari rinotaurwa muBhaibheri.


text:
isu Sarudzai
Wenzhou bhainda Electric Co., Ltd. ari nyanzvi akaigadzira ataure, kusunda bhatani, nokuchinja simba wedzerai, Switch.
The kambani kwete chete ine michina yemhando yepamusoro, asi anewo mamiriro ezvinhu akakwana, saka kuti anokwanisa zvizere kusangana chero zvinodiwa vatengi kubva pasi pose. Chii zvakawanda, mainjiniya vaiva Developers pamusoro OEG, OMRON. Panguva iyoyowo, zvimwe mainjiniya ndivo mukuru R & D mainjiniya mudzimba OEM boka pamwe zhinji dzomunyika nemakambani akadai: Schneider, Weidmuller, Phoenix, ABB uye zvichingodaro. The kambani mukanyatsochengeta maererano ISO9001-2000 unhu hurongwa advertising.


text:
F-8 Vought Crusader FSX & P3D mhando 2
Size 25.6 MB
Downloads 11 950
Created 12-03-2013 19: 59: 39
Akachinja 09-09-2016 00: 23: 41
rezinesi Freeware
Auto-gadza: Installer VERSION 10
Munyori: Alphasim / Virtavia. Henk Schuitemaker http://www.virtavia.com
Download KwaFSX & Steam Edition & P3D v1 v2 v3 v4 DirectX10 + + 3D Virtual Cockpit
Changelog Version 2: Auto-installer akagadziridzwa kuti shanduro 10, multiples nani sezvo itsva chizvarwa muenzaniso FSX / P3D, panel.cfg agadzirira RFN Carrier Gauge V4.21
Nokuti FS2004 enderana shanduro tinya pano.
pasuru iyi yaiva aimbova payware Crusader Alphasim / Virtavia kuwanikwa sezvo freeware. Changes yakaitwa muna aircraft.cfg nemapuranga 2D / VC kuva kunoenderana FSX / P3D. Repaints / mienzaniso: US Navy F-8C + F-8J / Aeronavale F-8E (FN) / USMC F-8K.
The F-8 Crusader (pakutanga 8U) ndiye supersonic murwi yakavakwa Vought nokuda United States, uye napamusoro vatakuri mundege. Zvinonzi ichazivikanwa noku mhepo Inlet uye nasal bapiro shanduka kuitika. Pasinei chimwezve mutariri nokuda wengarava midziyo yayo, hunoratidza chete kuita sezvo ayo pasi-inobva ishamwari North American F-100 Super Sabre. (Wikipedia)
pasuru iyi yaiva aimbova payware Crusader Alphasim / Virtavia kuwanikwa sezvo freeware. Changes yakaitwa muna aircraft.cfg nemapuranga 2D / VC kuva kunoenderana FSX / P3D. Repaints / mienzaniso: US Navy F-8C + F-8J / Aeronavale F-8E (FN) / USMC F-8K.
The F-8 Crusader (pakutanga 8U) ndiye supersonic murwi yakavakwa Vought nokuda United States, uye napamusoro vatakuri mundege. Zvinonzi ichazivikanwa noku mhepo Inlet uye nasal bapiro shanduka kuitika. Pasinei chimwezve mutariri nokuda wengarava midziyo yayo, hunoratidza chete kuita sezvo ayo pasi-inobva ishamwari North American F-100 Super Sabre. (Wikipedia)
F-8 Vought Crusader FSX & P3D mhando 2 Download


text:
Yambiro
Yambiro (warning in English) zvinoreva mashoko anotaurwa nechinangwa chokuudza munhu kuti achenjerere njodzi iripo zvino pane zvaari kuita kana kuti njodzi iri mberi. Yambiro inopiwa pazvinhu zvakasiyana zvinosanganisira: pamugwagwa, doro, mushonga, chokudya, basa riri kubatwa zvichingodaro.
- Kunyowedzwa (to be warned) izwi iri rinotaurwa kuChiNdau.
Mamwe Mazwi[chinja | edit source]
Mamwe mazwi anoturikira warn ndeaya: kuraira; kuchenjedza; kuudza; kungwadza; kunyevera; kukaza; kukazira.
- Ndizvozve muranda wako unonyowedzwa; mukuzvingwarira zvino musharo mukuru: Moreover by them is thy servant warned: In keeping them there is great reward. (Genesis 19:11, Bhaibheri reChiNdau ).
Tsika[chinja | edit source]
- Akuruma nzeve ndewako.


text:
Tandayi Motsi
HURUMENDE ichavaka zvikoro 166 zvepuraimari nesekondari munyika yose kuitira kuti zvinge zvichikwanirana nehuwandu hwevana uye basa rekuvaka zvimwe 17 zvacho richatanga mumasvondo maviri ari kutevera.
Mashoko aya akataurwa negurukota redzidzo yepuraimari nesekondari, Dr Lazarus Dokora, mudare reParamende svondo rapera apo vaipindura mubvunzo wemumiriri weChirumhanzi-Zivagwe, Cde Auxillia Mnangagwa.
Cde Mnangagwa vaida kuziva zviri kuitwa nebazi iri mukuvaka zvikoro vachiti kune vamwe vana vari kudzidzira pamhene.
“Mubvunzo wangu wakanangana nebazi redzidzo yepuramairi nesekondari. Tiri kuona vari kuvaka zvikoro munzvimbo dzakagariswa vanhu patsva neHurumende. Ndinoda kuziva kuti vari kuvakawo here kumaruwa nekuti mvura yave pedyo kunaya.
“Muri kutanga kuvaka zvikoro here kunzvimbo dzakadai seChirumanzu-Zibagwe nekuti vana vari kudzidzira panze?”
Dr Dokora vanoti zvikoro zvicharamba zvichivakwa sezvo iri kodzero yemwana wose kuti awane dzidzo.
“Zvikoro zvicharamba zvichivakwa kuitira kuti vana vasarudze kwavanoda kudzidza vakasununguka. Pane zvimwe zvikoro zviri kuvakwa kuburikidza nezvibvumirano zvatakaita nenyika dzakasiyana.
Tichada kukoka nhengo dzedare reParamende kuti dziende kunoona chimwe chezvikoro chiri kuvakwa (pilot project) kuHatcliffe,” vanodaro.
Vanoenderera mberi vachiti: “Takati zvakare tine mari yechikwereti yatakapihwa yekuvaka zvikoro 17 uye dare reCabinet rakaita chisungo chekuti bazi redu rinofanira kuvaka zvikoro 100.”
Dr Dokora vanoti kune zvimwe zvikoro zviri kuvakwa nevabereki izvo bazi ravo richabatsirawo kuti zvinge zvichipera.
“Isu sebazi, takati kunze kwezvikoro 100 zvatakanzi tivake, tichavaka zvave 166 nekuti tiri kupedzisa kuvaka zvimwe zvakatangiswa nevabereki. Tiri kushanda nekambani yeDBZ sachipangamazano wedu (consultant).
“Gore rino muna Mbudzi tichaona kuti chirongwa ichi chatanga kufambiswa asi zvimwe zvikoro 17 zviri kutanga kuvakwa mumasvondo maviri anotevera,” vanodaro Dr Dokora.


text:
Tsamba Inobva kuDare Rinodzora
Hama neHanzvadzi Dzinodiwa:
“Tinogara tichionga Mwari patinotaura nezvenyu mose muminyengetero yedu, nokuti tinoramba tichifunga nezvebasa renyu rinobva pakutenda nebasa renyu rorudo nokutsungirira kwenyu nokuda kwetariro yenyu yamuinayo munaShe wedu Jesu Kristu pamberi paMwari wedu uye Baba vedu.” (1 VaT. 1:2, 3) Mashoko aya anonyatsotsanangura zviri mumwoyo medu! Tinotenda Jehovha nokutipa hama dzakaita semi uye nebasa rakanaka ramuri kuita. Nei tichidaro?
Mugore rapfuura, maishanda nesimba pakuita “basa renyu rinobva pakutenda” uye “basa renyu rorudo” muchitsigira Umambo. Vazhinji venyu makatsvaka nzira dzekuti muwedzere ushumiri hwenyu. Vamwe vakatamira kune dzimwe nharaunda kana kuti vakatoenda kune dzimwe nyika dzinodiwa vaparidzi vakawanda voUmambo. Vamwe vakawedzera ushumiri hwavo nokuparidza munzvimbo dzinowanikwa vanhu vakawanda. Vazhinji vakakurudzirwa kuita upiyona hwebetsero mumwaka weChirangaridzo, mumwedzi waiuya mutariri wedunhu, uye patakaita mushandirapamwe muna August 2014. Kunyange zvazvo mamiriro enyu ezvinhu akasiyana-siyana, muri kushandira Jehovha nemweya wose, uye tinokutendai chaizvo. (VaK. 3:23, 24) “Basa renyu rinobva pakutenda” rinoita kuti tionge Jehovha!
Tinoongawo chaizvo “basa renyu rorudo” ramakaita pakuvaka zvivako zvakasiyana-siyana zvinoshandiswa pakunamata munyika yose. Zvivako izvi zviri kudiwa zvakanyanya nokuti vanhu vaJehovha vari kuramba vachiwanda. (Isa. 60:22) Somuenzaniso, gore rakapera takava nenhamba yatisati tambosvitsa yevaparidzi 8 201 545, mwedzi wega wega tichiitisa zvidzidzo zveBhaibheri zvinosvika 9 499 933. Nekuwedzera kuri kuita vanhu, mahofisi emapazi akawanda ari kufanira kukudzwa kana kugadziridzwa. Uyewo zviri pachena kuti tava kuda dzimwe Dzimba dzoUmambo! Munyika dzakawanda mava kudiwawo mahofisi eshanduro anenge asiri pabazi, kuti vashanduri vedu vaite basa ravo vachigara kunotaurwa mutauro wavo.
Saka tinogona kuzvibvunza kuti, ‘Zvii zvandingaita kuti nditsigirewo basa rokuvaka nzvimbo idzi?’ Vamwe vedu tinogona kuzvipira kuita basa iroro. Tingava tiine unyanzvi hwokuvaka kana kuti tisina, tose tine ropafadzo yekupa zvinhu zvedu zvinokosha kuti titsigire basa racho. (Zvir. 3:9, 10) Paigadzirwa tebhenekeri kana kuti tende, vaIsraeri vakapa zvakawanda zvokuti vakatozonzi vachirega kuunza zvipo. (Eks. 36:5-7) Chokwadi mienzaniso yemuMagwaro yakaita seuyu, inotibaya mwoyo uye inotikurudzira kuti tiitewo saizvozvo. “Basa renyu rorudo” pakutsigira basa dzvene iri rinokosha, rinoitawo kuti tionge Jehovha!
Tinofara chaizvo patinoona hama dzedu dzichiramba dzichitsungirira. Somuenzaniso, fungai nezvehama dzedu dzekuSouth Korea. Kubvira muna 1950, hama dzechiduku munyika iyi dziri kupiwa mitongo yekugara mujeri kwenguva yakareba zvakasiyana-siyana nokuti dzinoramba kupinda muchiuto. Kwemakore, hama dzedu dzanga dzichitsungirira zvose izvi, dzisingadzokeri shure. Kutsungirira kwavo kunosimbisa kutenda kwedu!
KuEritrea kune hama dzedu nhatu dzava nemakore anopfuura 20 dziri mujeri. Vamwewo, kusanganisira hanzvadzi dzedu nevana vadzo, vakambovharirwa kwenguva pfupi. Pane zvakawanda zviri kuitwa kuti vasunungurwe asi hapana vati vabudiswa. Kunyange zvakadaro, hama dzedu hadzina kumbobvuma kupinda muchiuto. Dziri kuramba dzakavimbika kuna Mwari pasinei nokuomerwa. Hatikanganwi hama idzi dzakatendeka patinonyengetera.—VaR. 1:8, 9.
Ichokwadi kuti vakawanda venyu hamuna kuiswa mumajeri muchisungirwa kutenda kwenyu. Zvisinei, vakawanda venyu muri kutsungirira matambudziko ekukwegura, zvirwere zvisingaperi, kushorwa neveukama kana kuti newamakaroorana naye asiri Chapupu, uye mamwe matambudziko anongozivikanwa nemi chete. Kunyange zvakadaro munoramba muchishumira Jehovha makatendeka! (Jak. 1:12) Rambai makadaro. Kutsungirira kwenyu kunoitawo kuti tionge Jehovha.
Patinofunga zvakanaka zvamunoita, zvakadai sebasa renyu rinobva pakutenda, basa renyu rorudo uye kutsungirira kwenyu, zvinoita kuti ‘tionge Jehovha, nokuti akanaka.’ (Pis. 106:1) Mose zvenyu tinokudai nemwoyo wose, uye tinonyengetera kuna Jehovha kuti akusimbisei, akutsigirei, uye akukomborerei kuti mumushumire nokusingaperi.
Hama dzenyu
Dare Rinodzora reZvapupu zvaJehovha


text:
Vana chiremba navana mukoti vanoenderera mberi nekuramwa mabasa, izvo zviri kusiya varwere vari panguva yakaoma.
Mutungamiri wenyika, VaRobert Mugabe, vanoenda kuSingapore kunorapwa vakawanda vachiti VaMugabe havana hany’a nemamiriro akaita zvinhu muzvipatara.
Kanzuru yeMutare inotemera vagari chibage chavo change chave nemuchekechera.
Mumiriri weAmerica muZimbabwe, Ambassador Harry Thomas Junior, vanoshanyira zvirongwa zvekusimudzira madzimai nevanasikana zviri kutsigirwa nemuzinda wavo.
Muchirongwa cheWomen’s Roundtable paLiveTalk na 8pm tiri kutarisa zvakatarisana nemadzimai mumwedzi uno wekurangarira madzimai pasi rose.
Kana muchida kupinda muchirongwa ichi, kanawo kutumira mashoko kuStudio7, shandisai Whatsapp panhamba dzinoti 001 202 465 0318.
Vanoda kuteerera Studio7, tibateyi na 7pm pamasaisai anoti 909 am ne 4930 Kilohertz paShortwave mazuva ose.
Musakanganwa kutifarira paFacebook peji redu re VOA Shona.
Kurudzirai hama neshamwari kuti dzitifarire paFacebook yedu.


text:
SWEDERA PEDYO NAMWARI
Jehovha “Haasaruri”
Wakambosarurwa here? Wakamborambirwa here zvawakanga wakumbira, kuitirwa rimwe basa, kana kuti kutarisirwa pasi pamusana peruvara rweganda rako, kwaunobva, kana mamiriro ako ezvinhu? Kana zvakadaro, hausi woga. Asi, panewo mashoko anofadza: Kunyange zvazvo zvinhu zvakadai zvakazara panyika, kudenga hazviwaniki. Muapostora wechiKristu Petro akataura nechivimbo chakazara kuti, “Mwari haasaruri.”—Verenga Mabasa 10:34, 35.
Petro akataura mashoko iwayo ari mumba memunhu aiva asiri muJudha ainzi Koneriyasi, uye izvi zvakanga zvisina kujairika. Petro akaberekerwa mumhuri yechiJudha, uye akararama panguva iyo vaJudha vaiona vanhu vemamwe marudzi sevasina kuchena zvokuti vaisafanira kutomboshamwaridzana navo. Saka nei Petro aiva mumba maKoneriyasi? Nokuti Jehovha Mwari ndiye akaita kuti vasangane. Petro ane zvaakanga aratidzwa naMwari, ndokuudzwa kuti: “Rega kuti zvinhu zvacheneswa naMwari zvakasviba.” Petro haana kuziva kuti nezuro wacho, Koneriyasi ane zvaakanga aratidzwawo, ngirozi ichimuudza kuti ashevedze Petro. (Mabasa 10:1-15) Petro paakaziva kuti Jehovha ndiye akanga ari kutungamirira zvaiitika, haana kuzokwanisa kunyarara nyaya yacho.
Petro akati, “Chokwadi ndinoona kuti Mwari haasaruri.” (Mabasa 10:34) Shoko rechiGiriki rakashandurwa kuti ‘kusarura’ rikatorwa sezvariri rinoreva “kuyera munhu nechiso chake.” (The Kingdom Interlinear Translation of the Greek Scriptures) Imwe nyanzvi yakatsanangura shoko iri ichiti: “Rinotaura nezvemutongi anotarisa chiso chemunhu obva atonga, kwete maererano nezvakanyatsoitika, asi maererano nokuti anofarira munhu wacho here kana kuti kwete.” Mwari haana waanosarura pamusana perudzi rwake, nyika yaanobva, mamiriro ake ezvinhu, kana zvimwewo zvinoonekwa nevanhu.
Asi, Jehovha anoona zviri mumwoyo medu. (1 Samueri 16:7; Zvirevo 21:2) Petro akaenderera mberi achiti: “Murudzi rwose munhu anomutya uye anoita zvakarurama anogamuchirwa naye.” (Mabasa 10:35) Kutya Mwari kunoreva kumuremekedza, kumukudza uye kuvimba naye, tichidzivisa chero chinhu chisingamufadzi. Kuita zvakanaka mumaonero aMwari zvichibva pamwoyo. Jehovha anofarira munhu ane mwoyo unomuremekedza zvikuru woita kuti aite zvakanaka.—Dheuteronomio 10:12, 13.
Jehovha paanotarisa panyika ari kudenga, anongoona rudzi rumwe chete—rudzi rwevanhu
Kana wakambosarurwa, zvakanaka kuti ukurudzirwe nemashoko akataurwa naPetro nezvaMwari. Jehovha ari kuita kuti vanhu vemarudzi ose vabatane nevanamati vechokwadi. (Johani 6:44; Mabasa 17:26, 27) Anoteerera uye anopindura minyengetero yevanamati vake pasinei nerudzi rwavo, nyika yavo, kana mamiriro avo ezvinhu. (1 Madzimambo 8:41-43) Tinogona kuva nechokwadi kuti Jehovha paanotarisa panyika ari kudenga, anongoona rudzi rumwe chete—rudzi rwevanhu. Izvi zvinoita kuti ude kudzidza zvakawanda nezvaMwari uyu asingasaruri here?
Ndima dzeBhaibheri dzamunogona kuverenga muna June


text:
Nei Paine Kutambura Kwose Uku?
Kuti tinzwisise kuti nei paine kutambura kwakawanda kudai uye kuti nei vanhu vachitadza kupedza kutambura uku, tinofanira kuziva zvacho zviri kukonzera kuti kuvepo. Kunyange zvazvo kutambura kuchikonzerwa nezvinhu zvakawanda uye zvisiri nyore kunzwisisa, tinoonga kuti Bhaibheri rinogona kutibatsira kuzviziva. Munyaya ino tichaongorora zvinhu zvishanu zvinonyanya kuita kuti pave nekutambura kwakanyanya kudai. Tinokukumbira kuti unyatsoongorora zvinotaurwa neBhaibheri uye kuona kuti Shoko raMwari rinotibatsira sei kuti tinyatsonzwisisa chaicho chinokonzera kutambura.—2 Timoti 3:16.
HURUMENDE DZAKAIPA
Bhaibheri rinoti: “Kana munhu akaipa achitonga, vanhu vanogomera.”—Zvirevo 29:2.
Nhoroondo dzinoratidza kuti kubvira kare vanhu vange vachitongwa nevanhu vane utsinye, avo vange vachikonzera kuti vanhu vavanotonga vatambure zvisingatauriki. Hazvirevi hazvo kuti izvi ndizvo zvakaita vatongi vose. Vamwe vanogona kunge vaine chido chokubatsira vanhu. Kunyange zvakadaro, pavanongopiwa simba vanozoona kuti zvavanoedza kuita zvinokanganiswa nokurwira kwavanoita zvinzvimbo pachavo. Kana kuti vanogona kushandisa zvinzvimbo zvavo kuti vazvipfumise, zvichiita kuti vamwe vatambure. Aimbova Munyori weHurumende yeUnited States, Henry Kissinger akati: “Nhoroondo dzekare dzinongova nyaya dzezvaiedza kuitwa zvakakundikana, uye dzezvinangwa zvisina kuzobudirira.”
Bhaibheri rinotaurawo kuti: “Munhu anofamba haakwanisi kudzora nhanho dzake.” (Jeremiya 10:23) Vanhu vane chivi havana uchenjeri hunodiwa kuti vazvitonge uye havagoni kufanoona zvichazoitika. Kana vanhu vasingakwanisi kuzvitungamirira vangakwanisa sei kutungamirira nyika? Waona here kuti nei vatungamiriri vevanhu vasingakwanisi kubvisa kutambura zvachose? Chokwadi ndechokuti utongi hwakaipa ndihwo hunowanzokonzera kutambura!
CHITENDERO CHENHEMA
Jesu akati: “Vose vachaziva kuti muri vadzidzi vangu neizvi, kana muine rudo pakati penyu.”—Johani 13:35.
Vatungamiriri vezvitendero zvose vanodzidzisa nezverudo uye kubatana. Chokwadi ndechokuti vari kutadza kuita kuti vanhu vezvitendero zvavo vave nerudo runoita kuti vasasarurana. Pane kubatsira vanhu kuti vave nerudo, chitendero chinowanzoita kuti vanhu vemarudzi akasiyana-siyana vasawirirana, vasarurane zvakanyanya uye varwisane. Mumashoko ekugumisa mubhuku rake rinonzi Christianity and the World Religions, muongorori wezvechitendero Hans Küng akanyora kuti: “Kunetsana uye utsinye hwakanyanya mune zvematongerwo enyika zvinokuchidzirwa, zvinokonzerwa uye zvinobvumirwa nechitendero.”
Mukuwedzera pane izvi, vatungamiriri vezvitendero zvakawanda vanobvumira kuti vanhu vaite zvebonde vasati varoorana, vaite gumbo mumba gumbo panze, uye vaite ungochani. Izvi zvakakonzera kupararira kwezvinhu zvakadai sezvirwere, kubvisa pamuviri, nhumbu dzisingadiwi, uye kuparara kwewanano nemhuri, zvichizoita kuti vanhu vanetseke uye varwadziwe zvisingatauriki.
CHIVI UYE ZVIDO ZVOUDYIRE
“Mumwe nomumwe anoedzwa nokutorwa mwoyo onyengerwa nokuchiva kwake. Ipapo kuchiva pakunenge kwakura, kunobereka chivi.”—Jakobho 1:14, 15.
Nemhaka yechivi chatakaberekwa nacho, tose zvedu tinokanganisa uye tinotofanira kurwisana nechido ‘chokuita zvinhu zvinodiwa nenyama.’ (VaEfeso 2:3) Kurwisana nechido ichi kunotonyanya kuoma kana pakava nemukana wokuti tiite maererano nacho. Kuita maererano nechido chakaipa kunoita kuti zvitiipire.
Munyori anonzi P. D. Mehta akanyora kuti: “Kutambura kwakawanda kuri kukonzerwa nezvido zvedu zvakanyanyisa, uye kutsvaga mafaro kusina muganhu, kungoita chero zvinotinakidza, makaro uye zvido zvisingadzorwi.” Kupindwa muropa uye kuva nehavi yezvinhu zvakadai sedoro, madhiragi, kubheja, kuita zvebonde, nezvimwewo, zvakakuvadza “vanhu vanoremekedzwa” vakawanda uye zvakaita kuti mhuri dzavo, shamwari nevamwewo vatambure. Sezvo tatoona kuti vanhu vane chivi, tinobvumirana neBhaibheri parinoti: “Zvakajeka kumunhu wose ane maziso kuona kuti panguva ino zvipenyu zvose zvakasikwa zviri kugomera zvichirwadziwa munyika yose.”—VaRoma 8:22, The New Testament in Modern English, rakanyorwa naJ. B. Phillips.
SIMBA REMADHIMONI
Bhaibheri rinoratidza kuti Satani ndiye “mwari wemamiriro ezvinhu epanguva ino” uye kuti anotsigirwa nengirozi dzakaipa dzine simba dzinonzi madhimoni.—2 VaKorinde 4:4; Zvakazarurwa 12:9.
Sezvinongoitwa naSatani, madhimoni ari kushanda nesimba kuti vanhu vaite zvaanoda, achivatsausa. Muapostora Pauro akabvumirana neizvi paakati: “Hatirwi neropa nenyama, asi nehurumende, nevanhu vane masimba, nevatongi venyika verima rino, nemasimba emidzimu yakaipa ari munzvimbo dzomumatenga.”—VaEfeso 6:12.
Kunyange zvazvo madhimoni achifarira kutambudza vanhu, ichi hachisiricho chinangwa chawo chikuru. Anoda kutsausa vanhu kuti vabve pana Mwari Wokumusorosoro, Jehovha. (Pisarema 83:18) Zvinhu zvinoshandiswa nemadhimoni kuti anyengere vanhu uye kuti vaite zvaanoda zvinosanganisira kushopera uchishandisa nyeredzi, mashiripiti, uroyi uye kufembera. Ndokusaka Jehovha achitinyevera nezvezvinhu izvi uye achidzivirira vose vanorwisana naSatani nemadhimoni.—Jakobho 4:7.
TIRI KURARAMA “MUMAZUVA OKUPEDZISIRA”
Makore anenge 2 000 akapfuura Bhaibheri rakafanotaura kuti: “Ziva izvi, kuti mumazuva okupedzisira nguva dzinonetsa dzakaoma kubata nadzo dzichasvika.”
Rinoratidza zvinoita kuti nguva dzacho dziome richiti: “Nokuti vanhu vachava vanozvida, vanoda mari, vanozvitutumadza, vanozvikudza, . . . vasina rudo rukuru rwokuzvarwa narwo, vasingambodi kubvumirana, vanochera vamwe, vasingazvidzori, vanotyisa, vasingadi zvakanaka, vatengesi, vakaoma musoro, vanozvitutumadza nokuda kwokudada, vanoda mafaro panzvimbo pokuda Mwari.” Zvechokwadi chikonzero chikuru chokutambura kwose kwatiri kuona ndechokuti tiri kurarama “mumazuva okupedzisira.”—2 Timoti 3:1-4.
Kubva pane zvataongorora, hazvina kujeka here kuti nei vanhu vachitadza kupedza kutambura pasinei nezvavanoedza kuita? Saka ndekupi kwatingawana rubatsiro? Tinofanira kutarira kumusiki wedu uyo akavimbisa kuti ‘achaputsa mabasa aDhiyabhorosi’ nevateveri vake. (1 Johani 3:8) Nyaya inotevera ichatsanangura zvichaitwa naMwari kuti abvise zvose zvinokonzera kutambura.


text:
VeZimbabwe Electoral Commission (ZEC) svondo rinouya vachatanga chirongwa chekunyoresa vanhu vese vakasarira pakaita chirongwa cheBiometric Voter Registration Blitz icho chakapera mwedzi wapfuura.
Kunyange hazvo vakuru veZEC pamuzinda wekomisheni iyi muHarare vange vasiri kudaira mafoni avo, mukuru anoona nezvesarudzo mukomisheni iyi mudunhu reMashonaland West, VaAustine Ndhlovu, vaudza Studio 7 kuti chirongwa ichi chiri kuitwa chichitevedza nzvimbo dzine vanhu vakazopihwa zvitupa pachena nemahofisi emabharani mukuru wehurumende Registrar-General chirongwa cheBlitz chadarika.
VaNdhlovu vatiwo chirongwa ichi chiri kuitwa kugadzirisa zvichemo zvevaye vane vabereki vanobva kunze kwenyika avo vainge vasingabvumidzwe kuvhota.
Vanoti zvichitevera mutongo wedare repamusoro, vanhu ava vave kuzonyoreswa pasi pechirongwa cheMOP-UP icho chiri kutanga svondo rinouya.
Muna Mbudzi gore rapera dare repamusoro rakati vanhu ava kana kuti ma aliens, vanokwanisa kuvhota kana vakaburitsa humbowo hunoratidza kuti vabereki vavo vanobva kunyika dziri kuchamhembe kweAfrica.
Mukuru wesangano rePlatform for Youth Development, VaClaris Madhuku, vaudza Studio 7 kuti vanotambira chirongwa ichi nemufaro sezvo chichipa mukana kune vaya vakashaya mukana wekunyoresa pazvirongwa zvapfuura.
VaMadhuku vanoti vanhu havafaniri kutambisa mikana yakadai sezvo ichivapa mukana wekuti vagozokwanisa kusarudza vatungamiriri vavanoda musarudzo.
Mumwe mugari wemuHarare VaMalvin Mukudu vatiwo zvakanaka kuti nguva yekunyoresa kuvhota iwedzerwe kuti vese vanokodzera kuvhota vaende kunonyorea.
Vanoona nezvesarudzo mubato reMDC inotungamirirwa naVaWelshman Ncube, VaRichard Chimbiri, vakurudzira vese vasina kunyoresa kuvhota kuti vashandise mukana wavari kupihwa neZEC uyu.
Mukuru muboka revechidiki muMDC inotungamirirwa naVaMorgan Tsvangirai mudunhu reHarare, VaDenford Ngadziore, vati apa ZEC yaterera zvichemo zvavo.
Hatina kukwanisa kubata veZanu PF kuti tinzwewo divi ravo panyaya iyi.
VaNdhlovu vati kunze kweMOP-UP vanhu vanokwanisa kuramba vachinonyoresa kuvhota kunyange pari zvino kumahofisi avo ari mumatunhu ese munyika.
VeZEC vari kugadzira gwaro revavhoti idzva reBiometric Voter Registration, BVR, iro richashandiswa musarudzo dzegore rinouya uye izvi zvinotevera kubviswa kwebasa iri kubva kumahofisi ekwa Registrar-General.


text:
Ticha Danga —
MWEDZI watadai kudarika unonzi mwedzi waMbudzi (November) unova mwedzi une zvakawanda zvinoitika. Uyu mwedzi unozivikanwa nekurangarirwa nevazhinji nekuda kwezvaunotakura.
Muna Mbudzi ndimo munonaya mvura yemunhuruka iyo inoita kuti vanhu vatange kuti heki-heki magejo vachirima nekudyara mbesa. Ndiwozve mwedzi unowanda mbudzi muzvikwere nekuberekana kukuru.
Mumwedzi iwoyu ndimo mune zvinoera zvakawanda zvinocherechedzwa navatema. Pane mazwi atinoda kuti tibate tigonyatsoanzwisisa nekuziva musiyano wawo.
Chinhu chinoera chinhu chisingatambwi nacho kana kuti chinhu chokuti ukapikisana nacho unosangana nematambudziko kana kupinda munjodzi huru.
Zvakasiyana nechiera-era chekuti ingori nzira yekutyisidzira nayo vanhu kuti vasaite zvisina maturo.
Zvinhu zvairambidzwa kuti zviitwe mumwedzi waMbudzi zvaiera zvechokwadi. Izvi zvaidaro nekuti mwedzi uyu wainzi ndewe sabata raVaShona. MunaMbudzi hamurohwe makuva. Itsika yavashona yekuti kana munhu achinge ashaya anoitirwa mutambo mukuru apo vanhu vanorara vachinwa doro vachikumbira kumidzimu yavo yavanoeresa kuti mushakabvu anenge ari kunze kwemusha asusukidzwe kuti apinde mumusha adzoke kuzochengeta mhuri yaakasiya achiidzivirira kubva kumhepo dzakaipa dzepasi uye kuvatungamirira. Zvinonzi hazvifanirwi kuitwa mumwedzi uyu nekuti kana zvikaitwa mhuri iyoyo inenge yazvipeurira mhepo yakaipa.
Mumwedzi wakare iwoyo munhu haabvumirwe kuroora mukadzi kana kutizisisa mukadzi. Naivowo vakadzi vanotozviziva kuti havafanirwi kutizira. Unotoshivirira kana zvichinge zvanangana newe dzamara mwedzi iwoyo wapfuura nokuti ukaita nharo kwaunoeda unongonodzorwa nokuti hakuna vanoda kuigirwa jambwa mumisha yavo nekuda kwemunhu anocharika mutemo achiziva.
Chimwezve chinoereswa navaShona panguva iyi ndechekuti hakupirwi midzimu. Kupira midzimu panguva iyi kunenge kuri kushora varipasi nekudaro jambwa kana shamhu inorohwa nayo vanhu ivavo inenge ichirwadzisa.
Zvandataura pamusoro apo zvinhu chaizvo zvaiera chero nanhasi zvichiri kutevedzerwa. Hongu hatirambi kuti tsika dzedu dzoeredzwa nezvakauya zvechirungu asi nyaya yekuera kwemwedzi waMbudzi haisi yekubata zinyekenyeke. Zvinosiyana nezvieraera izvo zvinongovapo kudzivisa vanhu kunyanya vana kuti vasapinde mumadzudzo kana munataisireva.
Zvieraera hazvina kana mhiko dzeupenyu nokuti ingori nzira yokuraira nayo vanhu, kunyanya nhinhi dziya dzinobvuma nekuona nemaronda saThomas.
Nekudaro, nhinhi idzi dzinotoda kutyisididzirwa kuti dziterere. Hezvinoi zvimwe zvezvieraera zvinowanikwa mukurarama kwavaShona.
Unonzwa vakuru vachiti ukagara mumugwagwa unoita mamota. Nyaya huru iripo ndeyekuti vanoziva kuti zvine njodzi yekutsikwa nemotokari ukatambira mumugwagwa nekudaro vanoedza kutsvaga nzira dzekuti usatambire imomo.
Zvinonzi mukomana akakokota mugoti anomera mazamu. Nemhaka yekubatisisa utsanana vakuru vakaona zvakakodzrea kuti munhu asatapurire vamwe zvirwere kubudikidza nekukokota mugoti, ndiko kusaka vakatyisidzira vachidaro.
Hanzi ukafamba nemanhendeshure unosangana neshumba. Igaroziva kuti ukafamba nemanhendeshure unogona kudonha wakakuvara zvakaipisisa nekudaro vakuru vanenge vachida kuita dziviriro kunjodzi. Unonzwa zvichinzi ukagarira huni iri muchoto unozoponda mukadzi kana kuti unofirwa nemukadzi. Uku kuda kudzivirira vanhu kuti vasatsve nemoto kana kupisa vamwe nekuti danda rikapikinyuka rakapisa vanhu mukuda kurigarira kudaro. Kare zvainzi mwana akadya mazai anobatwa nebuka iri nzira yavakuru yokuda kudya zvinonaka vega. Zvakawanda zvieraera zvakatekeshera namatunhu izvo zvinobatsira kudzora vanhu kupinda mumatambudziko akasiyana-siyana.


text:
Gamuchirai Muzanenhamu —
MADZIMAI maviri akatsvukisirana maziso mudare redzimhosva apo mumwe aipomerwa kufurira murume pamwe nekupindira munyaya dzinenge dziri pakati pemurume uyu nemukadzi waakarambana naye.
Miriro Mushayavanhu akamhan’arira Melody Mhishi kuHarare Civil Court achiti ari kumushaisa rugare nekupindira munyaya dzisiri dzake.
“Mukadzi uyu anodanana neaimbova murume wangu, zvino ava kuzviita iye semuridzi wemba yangu zvekuti ava kutoisa maroja uye anopindira munyaya dzangu nemurume kana tava kutaura zvekugovana midziyo sezvo takarambana,” anodaro Mushayavanhu.
Anoti Mhishi ndiye akaita kuti arambane nemurume nekuti akanga ave kudanana naye.
“Ndiye akaita kuti ndirambane nemurume wangu, ndokusaka ari kuzvipa simba rekuuya kumba kwangu achiita kunge ndiye muridzi wemba,” anodaro Mushayavanhu.
Achipawo divi rake, Mhishi anoti haapindire munyaya dzaMushayavanhu neaimbove murume wake.
“Handipindiri munyaya dzavo ini uye kumba kwake handiende, handitokuzive. Ndiri kutoshamisika nezvaari kutaura.
‘‘Imba yaari kutaura nezvayo iri kuDomboshava imba yemurume, haisi yake.
“Mururme ndiye anenge anditi nditsvage munhu anochengeta asingabhadhare mari nekuti handisi kugara ipapo uye murume haagareko. Takatomirira kuti midziyo igovewe,” anodaro Mhishi.
Mutongi Larzin Ncube akarasa chikumbiro chaMushayavanhu ndokuti anofanira kuenda kumatare anoona nezvekugovewa kwemidziyo yevanhu vanenge varambana.


text:
Air New Zealand Package FSX & P3D
Super pasuru pamwe 8 ndege kubva Air New Zealand, ndege imwe neimwe ine rakapotsa Cockpit (VC) kunze ari Boeing 767-300 vakatsiviwa 2D remadziro. Airbus Mumwe Rinowanikwawo pamwe Remastered HD textures vari rakapotsa Cockpit, Boeing 777 vane yakakwirira kuita 2D emadziro uye VC kusanganisira gauges itsva FMC (Verenga zvinyorwa). ndege All vanobatanidzwa ne yepamusoro customized mitinhimira. The mhando vane kunoenderana Prepard 3D kunze gauges kubva Boeing 777 zvose. FSX-Steam kugarisana nechokwadi.
Yambiro, rongedza ichi hachisi nezvikepe yose, zvikepe chaiye Air New Zealand ane zvakawanda ndege.
Air New Zealand uye Air New Zealand Limited (Iata: Nzmold; ICAO: ANZ) ndiro National kambani kuNew Zealand. Iye sezvo tsamba pachikuva Auckland International Airport.
Yambiro, rongedza ichi hachisi nezvikepe yose, zvikepe chaiye Air New Zealand ane zvakawanda ndege.
Air New Zealand uye Air New Zealand Limited (Iata: Nzmold; ICAO: ANZ) ndiro National kambani kuNew Zealand. Iye sezvo tsamba pachikuva Auckland International Airport.
Air New Zealand Package FSX & P3D Download


text:
Waco CTO Mailwing FSX & P3D
Old biplane pamberi Second World War zvakavimbika uye zvakasimba. Zvinosanganisira unaku uye wakanaka kurira. With VC. Verengai readme.txt faira. Edza.
Weaver Aircraft Company reOhio kana Waco aimbova American ndege mugadziri vachishandisa Troy (Ohio). Between 1919 uye 1946, kambani yakabereka akasiyana-siyana zvavo biplanes ndege.
Achiedza ruzha Waco CTO
Weaver Aircraft Company reOhio kana Waco aimbova American ndege mugadziri vachishandisa Troy (Ohio). Between 1919 uye 1946, kambani yakabereka akasiyana-siyana zvavo biplanes ndege.
Achiedza ruzha Waco CTO
Waco CTO Mailwing FSX & P3D Download


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
37 Zvino Jakobho akaramba achigara munyika yaigara baba vake vari mutorwa,+ munyika yeKenani.+
2 Iyi ndiyo nhoroondo yaJakobho.
Josefa+ akanga ava nemakore gumi nemanomwe paaifudza makwai nevakoma vake vari pakati peboka rezvipfuwo,+ achingova hake mukomana, aiva nevanakomana vaBhiriha+ nevanakomana vaZiripa,+ madzimai ababa vake. Naizvozvo Josefa akavamhan’arira kuna baba vavo.+
3 Israeri aida Josefa kupfuura vamwe vanakomana vake vose,+ nokuti akanga ari mwanakomana wepaukweguru hwake; uye akaita kuti agadzirirwe nguo refu yakaita sehembe, yaiva nemitsetse.+
4 Vakoma vake pavakaona kuti baba vavo vaimuda kupfuura vakoma vake vose, vakatanga kumuvenga,+ uye vakanga vasingakwanisi kutaura naye zvine rugare.+
5 Gare gare Josefa akarota hope akadziudza vakoma vake,+ vakabva vatowana chimwe chikonzero chokumuvenga.
6 Akati kwavari: “Ndapota, teererai hope idzi dzandarota.+
7 Tarirai tanga tichisunga zvisote pakati pomunda, chisote changu chikasimuka, chikamira kuti tote uye zvisote zvenyu zvakomberedza chisote changu zvikachikotamira.”+
8 Vakoma vake vakati kwaari: “Uchava mambo wedu here?+ kana kuti, Uchava nesimba patiri here?”+ Naizvozvo vakawana chikonzero chitsva chokumuvengera hope dzake nemashoko ake.
9 Akazorota dzimwe hope, akadzirondedzera kuvakoma vake akati: “Tarirai ndarota dzimwe hope, uye zuva nomwedzi nenyeredzi gumi neimwe zvanga zvichindikotamira.”+
10 Akabva adzirondedzera kuna baba vake nevakoma vakewo, asi baba vake vakamutsiura vakati kwaari:+ “Hope idzi dzawarota dzinorevei? Ini naamai vako nevakoma vako tichauya tokukotamira here?”
11 Vakoma vake vakamuitira godo,+ asi baba vake vakachengeta zvaakataura.+
12 Zvino vakoma vake vakaenda kunofudza boka rezvipfuwo rababa vavo pedyo neShekemu.+
13 Kwapera nguva yakati, Israeri akati kuna Josefa: “Vakoma vako havasi kufudza mapoka ezvipfuwo pedyo neShekemu here? Uya ndikutume kwavari.” Iye akati kwavari: “Ndiri pano!”+
14 Naizvozvo vakati kwaari: “Ndapota, enda. Ona kana vakoma vako vakachengeteka uye kana vari vapenyu uye kana zvipfuwo zvakachengeteka uye zviri zvipenyu, udzoke neshoko kwandiri.”+ Naizvozvo akamutuma achibva mubani reHebroni,+ akaenda akananga kuShekemu.
15 Gare gare mumwe murume akamuwana achidzungaira musango. Murume wacho akabva amubvunza, achiti: “Uri kutsvakei?”
16 Iye akati: “Ndiri kutsvaka vakoma vangu. Ndapota, ndiudzei, Vari kufudzira mapoka ezvipfuwo kupi?”
17 Murume wacho akati: “Vabva pano, nokuti ndavanzwa vachiti, ‘Ngatiendei kuDhotani.’” Naizvozvo Josefa akaramba achitevera vakoma vake, akavawana kuDhotani.
18 Vakamuona achiri kure, asati asvika pedyo navo vakatanga kurangana nemanomano kuti vamuuraye.+
19 Naizvozvo vakataurirana vachiti: “Tarirai! Hoyo muroti uya auya.+
20 Zvino uyai, ngatimuurayei, timukande mune rimwe remakomba emvura;+ uye tichati chikara chinorura chakamudya.+ Tichabva taona kuti hope dzake dzichaguma nei.”
21 Rubheni paakanzwa izvi akaedza kumununura paruoko rwavo.+ Naizvozvo akati: “Ngatiregei kuuraya mweya wake.”+
22 Rubheni akatizve kwavari: “Musateura ropa.+ Mukandei mugomba remvura iri riri musango, musamukuvadza.”+ Chinangwa chake chaiva chokumununura paruoko rwavo kuti amudzorere kuna baba vake.
23 Naizvozvo Josefa paakangosvika kuvakoma vake, vakapfekenura Josefa nguo yake refu, iyo nguo refu yaiva nemitsetse yaakanga akapfeka;+
24 vachibva vamutora, vakamukanda mugomba remvura.+ Panguva yacho gomba racho rakanga risina chinhu; makanga musina mvura.
25 Vakabva vagara pasi kuti vadye zvokudya.+ Pavakasimudza maziso avo vakatarira, vakaona boka revafambi vaiva vaIshmaeri+ raibva kuGiriyedhi, uye ngamera dzavo dzakanga dzakatakura rabhudhanamu nebharisamu nemakwati anobudisa zvinonama,+ vachienda nazvo kuIjipiti.
26 Judha akati kuvana vababa vake: “Tinowaneiko kana tikauraya munun’una wedu, tikafukidza ropa rake?+
27 Uyai, ngatimutengeserei vaIshmaeri,+ ngatisaise maoko edu paari.+ Uyezve, iye munun’una wedu, nyama yedu.” Naizvozvo vakateerera mwana wababa vavo.+
28 Zvino varume, vatengesi vechiMidhiyani,+ vakapfuura. Nokudaro vakakweva Josefa vakamubudisa mugomba remvura,+ vakabva vatengesa Josefa kuvaIshmaeri nemasirivha makumi maviri.+ Ivava vakazoenda naJosefa kuIjipiti.
29 Gare gare Rubheni akadzokera kugomba uye Josefa akanga asimo mugomba racho. Naizvozvo akabvarura nguo dzake.+
30 Paakadzoka kuvamwe vanun’una vake akati: “Mwana haachiko! Zvino ini—chokwadi ndichaendepi?”+
31 Zvisinei, vakatora nguo refu yaJosefa, vakauraya nhongo, vakaramba vachinyika nguo yacho muropa.+
32 Vakazotumira nguo yacho yaiva nemitsetse, vakaita kuti iendeswe kuna baba vavo vakati: “Takawana chinhu ichi. Tapota, ongororai+ kana iri nguo yomwanakomana wenyu kana kwete.”+
33 Vakaiongorora vakati: “Inguo yomwanakomana wangu! Chikara chinorura chinofanira kuva chakamudya!+ Chokwadi Josefa akabvamburwa-bvamburwa!”+
34 Naizvozvo Jakobho akabvarura majasi ake, akapfeka masaga muhudyu make, akachema mwanakomana wake mazuva mazhinji.+
35 Vanakomana vake vose nevanasikana vake vose vakaramba vachisimuka kuti vamunyaradze,+ asi haana kubvuma kunyaradzwa achiti:+ “Nokuti ndichaburukira kumwanakomana wangu muSheori ndichichema!” Baba vake vakaramba vachimuchema.
36 Zvisinei, vaMidhiyani vakamutengesa muIjipiti kuna Potifari, jinda raFarao,+ mukuru wevarindi.+
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
Genesisi 37
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
19 Zvino Ahabhi+ akaudza Jezebheri+ zvose zvakanga zvaitwa naEriya uye zvose zvokuti akanga auraya sei vaprofita vose nebakatwa.+
2 Jezebheri akabva atuma nhume kuna Eriya, achiti: “Vanamwari ngavaite saizvozvo,+ uye ngavawedzere pazviri saizvozvo,+ kana mangwana panguva ino ndisingazoiti kuti mweya wako uve somweya womumwe nomumwe wavo!”
3 Zvino akatya. Naizvozvo akasimuka, akatiza kuti aponese mweya wake,+ akasvika kuBheeri-shebha,+ raJudha.+ Akabva asiya mushandi wake ipapo.
4 Iye akaenda kurenje kworwendo rwezuva rimwe chete, akazosvika, akagara pasi pomumwe muti womutsvairo.+ Akatanga kukumbira kuti mweya wake ufe uye akati: “Zvakwana! Zvino, haiwa Jehovha, chiurayai henyu mweya wangu,+ nokuti handisi nani kupfuura madzitateguru angu.”
5 Akazorara pasi, akabatwa nehope ari pasi pomuti womutsvairo.+ Asi, tarira! zvino ngirozi+ yakamubata,+ ikabva yati kwaari: “Muka udye.”
6 Paakatarira, akaona kumusoro kwake kuine keke+ reraundi pamatombo akanga achipisa, nechirongo chemvura. Akatanga kudya nokunwa, achibva azorarazve.
7 Gare gare ngirozi+ yaJehovha yakadzoka kechipiri ikamubata, ikati: “Muka udye, nokuti rwendo rwacho rwakanyanya kukurebera.”+
8 Naizvozvo akamuka, akadya, akanwa, akaramba achienda nesimba rezvokudya izvozvo kwemazuva makumi mana+ nousiku makumi mana kusvikira kuHorebhi,+ gomo raMwari wechokwadi.
9 Akazopinda mubako+ ikoko, kuti arare imomo; uye tarira! shoko raJehovha rakauya kwaari, rikati: “Eriya, uri kuitei pano?”+
10 Iye akati: “Ndave ndichishingairira+ kwazvo Jehovha Mwari wemauto; nokuti vanakomana vaIsraeri vakasiya sungano yenyu,+ vakaputsa atari dzenyu,+ vakauraya vaprofita venyu nebakatwa,+ zvokuti ini ndoga ndini ndasara;+ zvino votsvaka mweya wangu kuti vauuraye.”+
11 Asi rakati: “Buda, umire pagomo pamberi paJehovha.”+ Zvino tarira! Jehovha akanga achipfuura nepo,+ mhepo huru uye yaiva nesimba yakanga ichitsemura makomo nokuputsa mabwe pamberi paJehovha.+ (Jehovha akanga asiri mumhepo yacho.) Pashure pemhepo, kwakauya kudengenyeka.+ (Jehovha akanga asiri mukudengenyeka kwacho.)
12 Pashure pokudengenyeka, kwakauya moto.+ (Jehovha akanga asiri mumoto wacho.) Pashure pomoto, kwakauya inzwi rakanga rakadzikama, raiva pasi pasi.+
13 Eriya paakangorinzwa, akabva aputira chiso chake nenguo yake yebasa,+ akabuda, akamira pasuo rebako; uye tarira! inzwi rakauya kwaari, rikati: “Eriya, uri kuitei pano?”+
14 Iye akati: “Ndave ndichishingairira kwazvo Jehovha Mwari wemauto; nokuti vanakomana vaIsraeri vakasiya sungano yenyu,+ vakaputsa atari dzenyu, vakauraya vaprofita venyu nebakatwa, zvokuti ini ndoga ndini ndasara; zvino votsvaka mweya wangu kuti vauuraye.”+
15 Zvino Jehovha akati kwaari: “Enda, dzokera kurenje reDhamasiko;+ upinde uye uzodze+ Hazaeri+ kuti ave mambo weSiriya.
16 Uzodze Jehu+ muzukuru waNimshi+ kuti ave mambo waIsraeri; uye uzodze Erisha+ mwanakomana waShafati wokuAbheri-mehora+ kuti ave muprofita panzvimbo pako.+
17 Uya achapukunyuka bakatwa raHazaeri,+ achaurayiwa naJehu;+ uye uya achapukunyuka bakatwa raJehu, achaurayiwa naErisha.+
18 Ndasiya zviuru zvinomwe pakati paIsraeri,+ mabvi ose asina kupfugamira Bhaari,+ nemiromo yose isina kumutsvoda.”+
19 Naizvozvo akabva ipapo, akawana Erisha mwanakomana waShafati paakanga achirima+ nezvipani gumi nezviviri zvaiva pamberi pake, iye aine chechigumi nezviviri. Naizvozvo Eriya akaenda kwaaiva, akakanda nguo yake yebasa+ paari.
20 Iye akabva asiya nzombe, akamhanya achitevera Eriya akati: “Ndapota, ndiregei nditsvode baba vangu naamai vangu.+ Ndichabva ndakuteverai.” Iye akati kwaari: “Enda, dzokera; nokuti ndakuiteiko?”
21 Naizvozvo akarega kumutevera, akabva atora chipani chenzombe, akadzibayira,+ uye akabika nyama yadzo achishandisa zvinhu zvaishandiswa+ nenzombe dzacho, akabva aipa vanhu, vakadya. Pashure paizvozvo akasimuka, akatevera Eriya, akatanga kumushumira.+
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
1 Madzimambo 19
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ZVAKAITIKA GORE RAKAPERA
Kuita Kuti Dzimba dzoUmambo Dzikurumidze Kuvakwa
ZVINOFADZA chaizvo kuti Jehovha ari kuita kuti vanhu vakawanda vauye kusangano rake rechokwadi! (Isa. 60:22) Izvi zviri kuita kuti patoramba pachidiwa Dzimba dzoUmambo dzakawanda. Pasi rese, Dzimba dzoUmambo dzinopfuura 13 000 dziri kufanira kuvakwa kana kuti kugadziridzwa.
Kuti Dzimba dzoUmambo dzikurumidze kuvakwa nenzira isingadyi mari yakawanda, Dare Rinotungamirira rakachinja mashandiro anoita madhipatimendi ekuvaka. Dhipatimendi Rinoona Nezvemapurani Nokuvaka Pasi Rose iro richangobva kuumbwa uye riri kumahofisi edu makuru kuBrooklyn, New York, riri kushanda nesimba richiisa basa rekuvaka Dzimba dzoUmambo pamberi uye kuita kuti dzikurumidze kuvakwa nekugadziridzwa pasi rese. Dhipatimendi Remunharaunda Remapurani Nokuvaka iro rinowanikwa kumapazi anoti Australasia, Central Europe, South Africa neUnited States, riri kutungamirira basa rekuvaka munharaunda dzemapazi iwayo uye kuti Dzimba dzoUmambo dzikurumidze kuvakwa nenzira isingadyi mari yakawanda. Dhipatimendi iri rinodzidzisawo mapazi ari munharaunda yaro kugadziridza zvivako zvekunamatira zviri mundima dzemapazi iwayo. Uyewo, pabazi rimwe nerimwe pane Dhipatimendi Remapurani Nokuvaka iro rinotungamirira kuvakwa nekugadziridzwa kweDzimba dzoUmambo neDzimba Dzemagungano.
Muna January 2015, vakuru vese vemuUnited States vakapinda musangano vachiita zvekuona pavhidhiyo, uye musangano wacho waitaura nezveurongwa hutsva hwemarongero nemavakirwo eDzimba dzoUmambo uye kugadziridzwa kwadzo. Izvi ndizvo zvavakanzwa pamusangano wacho.
Kuvaka: Mapurani nezvinhu zvekushandisa pakuvaka Dzimba dzoUmambo zvichange zvichienderana nemamiriro ezvinhu emunzvimbo yacho uye mirayiridzo inobva kuKomiti Inobudisa Mashoko yeDare Rinotungamirira. Dzimba dzacho dzichange dzakasimba uye dzisina zvakawanda zvinoda kuzogadziridzwa, asi dzakanaka uye dzisingadyi mari yakawanda.
Kugadziridza: Hama nehanzvadzi dzinenge dzazvipira dzichadzidziswa kuchengetedza nzvimbo dzedu dzekunamatira kuti dzigare kwenguva yakareba.
Basa rekuvaka nekugadziridza Dzimba dzoUmambo harisi rekutamba naro, rakakura chaizvo. Asi kushanda kunoita vanhu vaMwari vakabatana kuchaita kuti basa racho rikurumidze kuitwa nenzira inoita kuti mari yemipiro isapambadzwe.


text:
Garn i Øresvika
Posted in Hobby on 6. september 2016
Stikkord: Angora Garn Øresvika, Bambus Garn Øresvika, Billig Garn Øresvika, Cocoon Garn Øresvika, Debbie Bliss Garn Øresvika, Eskimo Garn Øresvika, Garn Billig Øresvika, Garn Salg Øresvika, Lana Grossa Garn Øresvika, Lopi Garn Øresvika, Mandarin Petit Garn Øresvika, Mayflower Garn Øresvika, Merinoull Garn Øresvika, Peer Gynt Garn Øresvika, Puno Garn Øresvika, Rauma Garn Øresvika, Silke Garn Øresvika, Sisu Garn Øresvika, Stort Garn Øresvika, Strikkegarn Øresvika


text:
Chikwata cheCaps United chaiswa mugungano risina kunyatsooma mumini league stage yeCaf Champions League zvichitevera mubatanidzwa wezvikwata waitwa nhasi masikati neveConfederation of African Football.
MaGreen Machine aiswa mugungano rimwechete neZamalek yekuEgypt, Al Ahly Tripoli yekuLibya, pamwe neUSM Alger yekuAlgeria mumakundano ayo asara zvikwata gumi nezvitanhatu zviri kurwira mukombe mukuru uyu.
Zvikwata zviviri kubva mugungano iri ndizvo zvichabudirira kuenderera mberi nemakundano aya, ayo achapera musi wa 5 Mbudzi apo pachatambwa mutambo wechipiri wefainari.
Chikwata chavangatye mugungano iri iZamalek yekuEgypt iyo yakatora mukombe uyu kanosvika kashanu.
Vanoongorora zvemutambo wenhabvu vanoti Caps United haina chekutya muzvikwata zvavapihwa sezvo kusvika pavari pari zvino kwaratidza kuti vanokwanisa kukwikwidza zvine mutsindo.
Mushure mekubuditsa shumba yeTP Mazembe, vatsigiri veMakepekepe vane chivimbo chekuti maGreen Machine achadambura zvikwata zvavapihwa izvi.
Muongorori wemutambo wenhabvu, VaFarai Kambamura, vanoti gungano iri harina kunyanyooma vachiti ivo maGreen Machine anongoda kukunda mumitambo yavo yese yepamusha kuti vaendere mberi nemakwikwi.
Mumwe muteveri mukuru veCaps United, VaPhillip Muswe, vanoti vaitovhunduka dai vanga vachitamba neBarcelona kana Real Madrid kwete vana Zamalek, Ah Ahly Tripoli nana USM Alger.
Mumwe mutsigiri wemaGreen Machine, VaTendai Mushangwe, vanoti zvikwata zvavapihwa zviri kutotya Makepekepe mushure mezvavakaita TP Mazembe.
Mitambo yemagungano eCaf Champions League iri kutanga musi wa 12 Chivabvu apo Caps United inofanira kutanga nekukunda apo vari kusangana neAl Ahyl Tripoli kuLibya.
Mumwe muongorori wemutambo wenhabvu, VaEmmanuel Musonza, vanoti maGreen Machine anofanira kukunda kuita mangange mumutambo wavo wekutanga kuti zvinhu zvivafambire zvakanaka.
Vanoisa mari muchikwata cheMakepekepe, VaFarai Jere, vanoti chinangwa chavo ndechekukunda mugungano iri nekusvika muma kota fainari emakundano aya.
MaGreen Machine akasvika munharaunda yemagungano mushure mekubuditsa TP Mazembe yekuDemocratic Republic of Congo iyo yakatora mukombe wemuAfrica uyu kashanu uyezve pari zvino ine mukombe weCaf Confederation Cup.
Makepekekepe ari kutarisira kuita kana kudarika zvakaitwa neDynamos iyo yakasvika mufainari yeCaf Champions League muna 1998.


text:
Teerera Mwari Urarame Nokusingaperi
Musiki anoda kutitungamirira, kutidzivirira, uye kutikomborera.
Mashoko Okutanga
Mwari anotidzidzisa nzira yokurarama nayo yakanaka kupfuura dzose nekuti anoda vanhu.
Tinoteerera Sei Mwari?
Tinofanira kuziva zvekuita uye kuti ndiani anogona kutibatsira kuti tizviite.
Mwari Wechokwadi Ndiani?
Tinogona kudzidza kuti zita rake ndiani uyewo kudzidza nezvehumwe unhu hwake.
Upenyu Hwakanga Hwakaita Sei muParadhiso?
Chikamu chekutanga muBhaibheri chinotsanangura izvozvo.
Vakateerera Satani
—Zvikaguma Nei?
Zvinhu zvakaipa zvakabva zvatanga kuitika.
Mafashamo Makuru
—Ndivanaani Vakateerera? Ndivanaani Vasina?
Zvakabuda sei pachena kuti Noa nemhuri yake vaiva nemaonero akasiyana neevamwe vakararama panguva yavo?
Tinodzidzei paMafashamo Makuru?
Haisingori nhoroondo.
Jesu Aiva Ani?
Nei zvichikosha kuti tizive nezvake?
Rufu rwaJesu Runorevei Kwauri?
Runoita kuti uwane makomborero anoshamisa.
Paradhiso Ichauya Rini?
Bhaibheri rakafanotaura zvinhu zvaizoitika kana nguva yacho yava kusvika.
Zvikomborero Zvipi Zvichawanikwa Nevaya Vanoteerera Mwari?
Zvinhu zvausingadi kuzorasikirwa nazvo.
Jehovha Anotinzwa Here?
Ndezvipi zvinhu zvaunogona kumuudza?
Ungaitei Kuti Uve Nemhuri Inofara?
Musiki wemhuri ndiye anopa mazano akanaka kupfuura ese atingawana.
Tinofanira Kuitei Kuti Tifadze Mwari?
Pane zvimwe zvinhu zvaanovenga uye zvimwe zvaanofarira.
Ungaratidza Sei Kuti Wakavimbika Kuna Jehovha?
Kana uine chido chekuva akavimbika, zvichakubatsira pazvisarudzo zvaunoita.


text:
Lizzy Mushoriwa
VAMWE samusha vakachema-chema mudare re- dzimhosva vachiti mudzimai wavo anogara achivataurira kuti kunyangwe vakafa, haana basa nazvo sezvo vasiri chizvarwa chemuZimbabwe.
Constantine Manirikiza akataura mashoko aya mudare reHarare Civil Court mushure mekunge amhan’arirwa nemudzimai wake, Rudo Manirikiza. Rudo akaudza dare kuti murume wake anomushungurudza achimuti anoroya uye ipfambi yemakoko.
“Changamire, baba ava vanogara vachindirova, kundituka kuti ndiri pfambi uye muroyi. Vanoti zvakare tsaona yavakaita ndini ndakazvikonzeresa.
“Anonditi zvakare ndinoba mari muzvitoro zvedu. Baba ava vanoudza vana kuti vasanditerere nekuti ini handina mari, nechikonzero ichocho vana vave kuterera baba vavo bedzi, kwete ini. Ndinoda kuti mundidzivirirewo Changamire,” anodaro Rudo. Constantine anopikisana nechikumbiro chaRudo achiti zvose zvaanoreva manyepo.
“Zvose zviri kutaurwa manyepo, ini handina kumbomurova kana kumutuka. Pandakaita tsaona aiva asingandichengete mukadzi uyu, aigara asipo apa hapana chandaikwanisa kuita.
“Anogara achiti kunyangwe ini ndikafa, hazvina basa nekuti handisi wemuno munyika. Hanzi haana basa neni uye kufa kwangu hazvimbomurwadza. Vana vaanoti ndinofurira vakatomuvengera hunhu hwake,” anodaro Constantine.
Mutongi Larzin Ncube akapa Rudo gwaro redziviriro.


text:
Mwaka yepaNyika
Contents
Tsanangudzo dzemazwi anoshandiswa[chinja | edit source]
Kati - iri rimwe izwi rinoreva mwaka yepanyika - season in English.
Akiso (Axis)- uyu mutsetse uri pakati pechiumbwa unoti zviri kumativi ose emutsetse iwoyu zvinenge zvakafanana nekuenzanza huremu nekuumbwa kwazvo. Takatarisana neEarth, akiso iyi ndiyo monerapo apo panoziririka Earth kamwe pamusi mumwe - izvi zvinokonzera kubuda nokudoka kwezuva. Akiso iyi mutsetse unobatananidza North pole neSouth pole. Earth inonyerereka kana kumonereka paAkiso iyoyi kamwechete pamaawa 24.
- Izwi rokuti kunyera kana kunyerereka (to spin) rinoreva kumonereka paAkiso.
Denderende (Ellipse) - iri zita rinoreva munyonga uri pamutsendo, unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka. Denderende harisi denderedzwa asi rinoda kuita sedenderedzwa rine kuumbwa kwezai.
Boterero, (Orbit) - iri zita rinoreva nzira inofambwa nayo neEarth apo inenge ichipoterera zuva (sun) kamwe pagore kana kuti pamisi 365. Boterekwa reEarth rine kuumbwa kwakaita denderende. Iri zita rinoshandiswawo kutsanangudza nzira dzinofambwa nedzimwe nyeredzi (planets) padzinopoterera zuva.
Mutsendo (Plane, flat area) izwi rinoreva uso hwakatichechetere kunge pamusoro pemvura. Mutsendo unogonga kunge wakamiswa wakaita mutwi kana kurara kuti sandarara kana kurereka neipi zvayo gonyo. Mutsendo uso hune nzenda mbiri (2-dimensions)- hwasha nehurefu; mutsendo hauna hudzamu. Earth inoita dendera (revolves) iri pamutsendo wedenderende (elliptical plane) unocheka nepakati pezuva (sun).
Muenzanisi (equator) mutsetse unopangidza panosangana uso hweurungano nemutsendo une munzi wehuremu uye wakarurama neakiso yeurungano yacho. Kureva kuti mutsendo uyu wakaita mutwi neaksio uye kuti wakatakura munzi wehuremu (centre of mass) yeurungano yacho. Iri zita rinoshandiswazve pakutsangudza kuumbwa kweRinopasi, (Earth). Muenzanisi une nhambwe dzakaenzana kubva kuNorth pole ne South pole panzvimbo dzose.
Gonga reMaodzanyemba ndipo papoyindi panoburikira akiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole. Kana takatarisa kuMabvazuva, Gonga reMaodzanyemba rinenge riri kuruboshwe.
Gonga reChamhembe ndipo papoyindi panoburikira akiso yekuzeya yeRinopasi (Earth), kuri kuChamhembe kweRinopasi. Kana takatarisa kuMabvazuva, Gonga reChamhembe rinenge riri kurudyi.
Mbariro dzeTaranyika, (Latitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paMuenzanisi zvichienda kuMaodzanyemba kana kuChamhembe kweMuenzanisi. Latitude inoverengwa ichibva paMuenzanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMuenzanisi; latitude -30o kana kuti 30oS iri kuChamhembe kweMuenzanisi. Mepu inotaridza mitsetse yelatitude ichibva kamadokero kuenda kumabvazuva.
Mitambariko yeTaranyika (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Dendera (Revolution) izwi rinoreva kupoterera kunoita Earth ichitendera zuva. Dendera rinotanga nekuperera panzvimbo imwechete - ipapo paratangira ndipo parinogumira kuverengwa. Earth inoita dendera kamwe (1) pamazuva 365 kana kuti pagore.
Kuzeya neDendera reNyika[chinja | edit source]
Kuzeya. Shoko rokuti kuzeya kweEarth rinoreva kuziririka kunoita nyika paAkiso inobatanidza North pole neSouth pole. Nyika inoita monerapo ichiziririka paAkiso iyoyi. Kana tichitarisa North pole kubva muchadenga nyika inoratidzika ichiziririka kuenda nerudzivo rwunopesana newachi - counter-clockwise. Kana kuri kuSouth pole inotaridzika ichitenderera nerudzivo rwunotevedza wachi - clockwise. Kuziririka kunoita nyika ndiko kunoita kuti kuve neusiku nemasikati; nyika inoziririka kamwe (1) panguva inoita 24 maaawa. Pane ipi zvayo nguva: hafu yenyika inenge yakataira zuva iri muchiedza ari masikati; imwe hafu inenge iri murima kudivi risiri kuwana mirazvo yezuva. Saka panyika panogara paine denderedzwa rinotara muganhu pakati perima nechiedza unonzi Denderedzwa reChiedza - Circle of Illumination.
Dendera. Shoko rokuti dendera rinoreva kupoterera kunoita Earth ichitendera zuva. Earth inoita dendera kamwe (1) pamisi 365,25. Dendera rinotanga nekuperera panzvimbo imwechete - ipapo paratangira ndipo parinogumira kuverengwa - nyika ichizotangazve kutenderera nenzira iyoyo imwechete. Nzira inotenderera nayo nyika tichaidana kuti boterekwa; nzira iyi ine kuumbwa kwedenderende kwete denderedzwa. Nokuda kwekuti boterekwa iri idenderende, nhambwe iri pakati penyika nezuva inosiyana mukufamba kwegore - asi izvi sandizvo zvinokonzera mwaka yepanyika.
Kutsveyama kweAkiso yeNyika[chinja | edit source]
Sokutaurwa kwaitwa, Earth inoita dendera (revolves) iri pamutsendo wedenderende (elliptical plane) unochekana neboterekwa rinofamba neEarth kamwe pagore. Panguva imwe chete, Earth inoita monerapo ichiziririka paAkiso inobatanidza North neSouth pole. Akiso yeEarth haina kururama pamutsendo wedenderende asi yakatsveyama negonyo re 23.5o. gonyo riri pakati pemutsendo denderende neAkiso yeEarth haichinje; Akiso inoramba yakanongedza divi rimwe uye yakatsveyama negonyo rimwe re 23.5o. Asi chinoshanduka kuti idivi ripi reAkiso riri pedyo nezuva. Divi riri pedyo nezuva rinowana mirazvo yakanyanya - iri divi ndiro rinenge riri mumwaka wekupisa, zhizha (summer), divi riri kure rinenge riri muchando (winter).
Mazuva ekurangarira[chinja | edit source]
Zuvaragodza (Solstice)
Mazuva eZuvaragodza anoitika June 20-21 neDecember 20-21.
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMuenzanisi dzinowana chiedza kwemaAwa anodarika 12; nzvimbo dzose dziri kuChamhembe kweMuenzanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMuenzanisi dzinowana chiedza kwemaawa anodarika 12; nzvimbo dzose dziri kuMaodzanyemba kweMuenzanisi dzinowana chiedza chiri kwemaawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.
Husiku Hwakaenzana Equinox
Mazuva eHusiku Hwakaenzana anoitika March 20-21 neSeptember 20-21. Pamazuva aya Denderedzwa reChiedza rinocheka Gonga reChamhembe neGonga reMaodzanyemba - mativi ose eAkiso anenge ari nhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pamazuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Husiku Hwakaenzana- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMuenzanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi. Pakutsutsa.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMuenzanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Latitude neLongitude muChiShona[chinja | edit source]
- Mbariro dzeTaranyika. Taona kuti mwaka yepanyika inosiyana zvichienderana nekusiyana kwelatitude; nokudaro pfungwa iri kuti tsambamba idzi dzidanwe kunzi Mbariro dzeTaranyika mwaka muChiShona. Mwaka inenge iri kulatitude dzekuMaodzanyemba inopesana nemwaka yelatitude dzekuChamhembe. Nzvimbo dziri mulatitude dzemaTropics munova mune nyika yeZimbabwe, mwaka haiverengwe kusvika pamwaka mina. Izvi zvinokonzerwa nechiitiko chokunge zuva richiwanikwa nemurazvo une simba panguva zhinji dzegore.
Nzvimbo dziri kunze kwelatitude yeTropics dzinoverenga mwaka mina inoonekwa zvakati tsvikiti. Mwaka iyi ndiyo chando; chirimo, zhizha, matsutso inova winter, autumn, summer ne spring kuEnglish.
- Mutambariko weTaranyika. Nguva yezuva inosiyana zvichienderana nelongitude, saka zvakafanira kuti longitude inzi Mutambariko weTaranyika. Nzvimbo dzakasiyana dzine nguva dzakasiyana zvichienderana nelongitude yenzvimbo yacho. Kune mipanda yenguva (time-zones) yakarongeka ichitevedza rudzivo Mabvazuva-Madokero yakatarwa pamitemo yenguva Pasirose. Nguva idzi hadzizoteveri longitude kuti gedye-gedye nokuda kwekusiyana kwemitemo yenyika dzePasirose panhau yeMipanda yenguva.
Tamboona kuti longitude inoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo relongitude rinohwerengedzwa kusvika pa360o. Taona zvakare kuti nyika inoziririka kutenderera kamwe paawa 24h - mahawa 24h anoenderana ne 360o. Panofambwa 15o yoga-yoga nguva inochinja neawa imwe (1h).
Nyika yeZimbabwe iri murumana rwehunhungo (longitude) +30oE. Pose panochinja muyeranhamo ne 15o, nguva inochinja neawa rimwe (1h). Nokudaro Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
- Tariro ndeyekuti mifananidzo ivepo pachidzidzo chino kubatsira kunzwisisa zviri kutsanangurwa.


text:
Nhamba yepamusoro ye SEO purogiramu inowanzobatanidza maitiro ekutanga eSOO mazano uye maitiro akadai sokutsvakurudza kwemashoko makuru, kunyora zvinyorwa, webhumo mukati mekugadzirisa nekugadzirisa uye kusimbisa chikwata. Icho chinoreva kuti iyi purafura inongobatanidzwa chete kudikanwa kwehutanho hwekugadzirisa hutano hunogona kuvandudza kushandiswa kwako kwebhizimisi kuIndaneti. Iko muwandu we SEO purogiramu inowanzova nemutengo usingakwanisi sezvo usingatsvaki chero humwe huwandu hwekugadzirisa zvitubu uye hunogona kuitwa neumwe SEO nyanzvi. Izvo zvikwata zve SEO mapeji zvinonakidza kune ichangobva kutangwa mawebsite. Nhau yekutanga iyo vashandi vebhishopi vanotarisana nekuraira muongorori weSeO wepakati haisi yose inopiwa maitiro ekugadzirisa anodiwa pamushandirapamwe wavo wokutsvaga. Uyezve, hapana mukana wekushandura mazano aya neavo anodiwa kana kuti usabhadhara ivo zvachose. Sezvo zvisinganzwisisi kubhadhara kusina basa nekuda kwebasa rako rewebsite, vatengesi vakawanda vari muIndaneti vanotaura pane zvakagadzirirwa SEO pepa.
Purogiramu yakagadzirirwa SEO inopa vadzidzisi webhusaiti nemishando inonyanya kugadzirirwa mabhizinesi avo. Hapana mabasa asina maturo aunoda kubhadhara. Pasinei nokuti mari inoshandiswa pamitambo yakatarwa yakakura kupfuura yevashandi vese, ichiri chisarudzo chakanaka chekuisa mari mairi. Sezvo rudzi urwu rwe SEO pakagadzirwa hunoenderana nezvinodiwa zvakasiyana-siyana zvebhizimisi rako, zvipimo zvako zvichabhadharwa mu spades. Kugadziriswa kwekutsvaga injini yekugadziriswa maitiro kunowanzobatanidza kuongorora marusi niche, makwikwi ekutsvakurudza uye mamwe maitiro anobatsira ekugadzirisa maitiro ayo anogona kuvandudza purogiramu yako yebhizimisi iripo uye kusimudza nzvimbo yekutendeuka. Izvo zvakagadziriswa yekutsvaga injini yekugadzirisa maidiki zvinoda sangano rezvenzvi ndicho chikonzero mari yavo inogona kuva yakakwirira kudarika yevhareji.
Saka, paunosarudza kuti SEO purogiramu yaunofanira kushandisa, unofanirwa kuve nechokwadi kuti uri kuwana hutano hwehutano hwebhizimisi rako rekutsvaga rekutsvaga.Iva nechokwadi chekuti SEO purogiramu yaunosarudza iine marangariro ako emusika, ruzivo rwekutsvakurudza, ruzivo rwekugadzirisa zvinyorwa, kuiswa kwekutsvaga, webhusaiti mukati mukati mekugadzirwa kwehutano, interlinking, metadata ekugadziriswa.
Chii chaunoda kutsvaga mu SEO pato?
Kutenga zvakagadzirirwa zvakakwana zvakakodzerwa nebhizimisi rako rinodiwa SEO purogiramu inowanzoita mari inoshanda-uye inoshanda nguva yekushandura webhusaiti. Ngatitaurei zvakajeka zvamunoda kutsvaga mune yekutsvaga engine optimization purogiramu kuti mugamuchire zvakanaka SEO chikonzero. site architecture. Iko yehutano yekuongorora ichabatsira SEO nyanzvi kuwana uye kubvisa zvikanganiso mu HTML code. Zvakare, kubvunzurudzwa kwakadzika kunosanganisira zvose pa-ne-off-site zvinhu zvekuongorora kuve nechokwadi kuti hapana mazano ehupirisiti akaparadzanisa nzvimbo yako kubva kuGoogle TOP.
Keyword suggestion inonyanya chikamu che SEO purogiramu sezvo inoshanda sechikamu chekutanga chebasa rekugadzira webhusaiti. Sezvo mutemo, kutsvaga injini yekugadzirisa nyanzvi inopa vashandi vavo necheti yepamusoro-volume kutsvaga mazwi ayo anoshanda seOO achatsvaga. Mumwe nyanzvi SEO muongorori anofanirwa kushandisa nhamba yezvishandiso kuti aongorore kukosha kwemashoko makuru akasarudzwa uye awane urongwa hwemashoko makuru epamusoro ekutsvaga huwandu hwekutengesa kune yako nzvimbo.
. Nhamba yehutano hwakakosha uye hwehutano hunoisa panzvimbo yako yekutsvaga tsvaga nzvimbo yako yepamusoro uye mukurumbira mumaziso ezvinjini. A SEO yakanaka kambani inofanira kubvumirana nemitambo yakasiyana yewebhu uye nzvimbo dzekutsvaga kupa vashandi vavo nhamba yehutano uye zvakakosha kumashure. Kambani yakazara yemakambani yedhigirii inogona kukupa mazano ekuvakira mazano sechikamu cheEOO purogiramu yakawanda uye inokupai mazano anotevera ekugadzira maitiro: kutsvaga niche yemakambani, kukwikwidzana kwekambani yekuongorora maitiro, kuendesa mauri webhu yako kune zvakakosha uye zvinyorwa zvemasimba, kunyora guest blog zvigaro uye kusika unhu uye zvikamu zvakasiyana.
- Kugadziriswa kwekutengeswa
Kugadzirwa kwezvinhu zvinogona kuiswawo mune zvose zviripo uye zvakagadzirirwa SEO mapeji kana muongorori weSeO anofunga kuti zvigadziro zvewebhu yewebhu zvinoda kuvandudzwa kana kuti inofanira kunyorwazve. Kuita zvinhu zvakagadziridzwa ndezvenguva inopedza uye inorwadza nzira ndiyo chikonzero ichi chekugadzirisa zvinogona kuve zvakadhura.


text:
Pastor Phillip Mugadza vanopihwa mukana wekubvisa mari yechibatiso mushure mekupedza mazuva makumi mashanu nematatu vachinyimwa mukana uyu.
Sachigaro vema War Vets, VaChris Mutsvangwa, vanoshora chirongwa chehurumende cheZimAsset vachiti hapana zvachiri kubatsira nazvo veruzhinji vari kutambura.
Vanhu vakawanda votadza kuwana mari yemadhora ekuAmerica munyika izvo zvava kukwidza mitengo yezvinhu kana munhu achishandisa ma bond notes.
Hurumende yoenderera mberi ichitsvaga rubatsiro rwevanhu vakavhiringwa nemafashamu emvura.
Muchirongwa cheLiveTalk na 8pm tiri kutarisa kushaikwa kwedhora rekuAmerica munyika.
Kana muchida kupinda muchirongwa ichi, kanawo kutumira mashoko kuStudio7, shandisai Whatsapp panhamba dzinoti 001 202 465 0318…
Vanoda kuteerera Studio7, tibateyi na 7pm pamasaisai anoti 909 am ne 4930 Kilohertz paShortwave mazuva ose.
Musakanganwa kutifarira paFacebook peji redu re VOA Shona.
Kurudzirai hama neshamwari kuti dzitifarire paFacebook yedu.


text:
Nhau 52: Gidheoni Navarume Vake 300
Unoona chiri kuitika pano here? Iri rose iuto raIsraeri. Varume vakafugama vari kunwa mvura. Mutongi Gidheoni ndiye amire pedyo navo. Ari kuona manwire avanoita mvura.
Nyatsotarisa mitoo yakasiana iri kunwa nayo varume vacho mvura. Vamwe vakanatira mvura. Asi mumwe ari kukapa mvura noruoko kuti agoona chiri kuitika paari. Kunokosha, nokuti Jehovha akaudza Gidheoni kusarudza bedzi varume vanoramba vakatarira vachinwa. Vamwe, Mwari akati, vanofanira kudzorerwa kumusha. Ngationei kuti nei.
VaIsraeri vari mudambudziko guruzve. Chikonzero ndechokuti havana kuterera Jehovha. VaMidhia vakawana simba pavari uye vari kuvakuvadza. Saka vaIsraeri vanodanidzira betsero kuna Jehovha, uye Jehovha anoterera makudanidzira avo.
Jehovha anoudza Gidheoni kutora uto, Gidheoni anounganidza pamwe chete uto revane 32 000. Asi kune uto revarume 135 000 rokurwisa Israeri. Asika Jehovha anoudza Gidheoni kuti: ‘Unavarume vazhinjisa.’ Neiko Jehovha akataura kudaro?
Imhaka yokuti kudai Israeri aikunda hondo, vaizofunga kuti ivo vamene vakakunda. Vaizofunga kuti havasati vaida betsero yaJehovha yokukunda. Saka Jehovha anoti kuna Gidheoni: 'Udza varume vose vanotya kudzoka kumusha.' Gidheoni paanoita izvi, vane 22 000 veuto rake vanodzoka kumusha. Kunomusiira bedzi varume 10 000 vokurwisana namasoja aya ose ane-135 000.
Asika, terera! Jehovha anoti: 'Uchina varume vazhinjisa.' Nokudaro anoudza Gidheoni kuita kuti varume vanwe paurwu rwizi ibvei odzosa kumusha vanhu vose vanonatira mvura. 'Ndichakupa rukundo navarume vane 300 vakaramba vachitarira vachinwa,' Jehovha anopikira.
Nguva yokurwa yasvika. Gidheoni anoisa varume vake 300 mumapoka matatu. Anopa murume mumwe nomumwe hwamanda, nechirongo chinezhenje machiri. Panenge pakati pousiku, vose vanokomba musasa wamasoja omuvengi. Ipapo, panguva imweyo, vanoridza vose hwamanda dzavo ndokuputsa zvirongo zvavo, ndokudanidzira vachiti: 'Munondo waJehovha nowaGidheoni!' Panomuka masoja omuvengi, anovhiringidzika ndokutya. Ose anotiza, uye vaIsraeri vanokunda hondo.
VaTongi ganhuro 6 kusvikira ku-8.
Mibvunzo
- VaIsraeri vari mumatambudziko akawanda kwazvo sei uye nei?
- Nei Jehovha achiudza Gidheoni kuti ane varume vakawandisa muuto rake?
- Varume vangani vanosara pashure pokunge Gidheoni audza varume vanotya kuti vadzokere kumusha?
- Sezviri pamufananidzo, tsanangura kuti Jehovha akazoita sei kuti uto raGidheoni risare nevarume 300 chete?
- Gidheoni anoronga sei varume 300 vaaiva navo, uye Israeri anokunda sei hondo yacho?
Mibvunzo yokuwedzera
- Verenga Vatongi 6:36-40.
Gidheoni anova sei nechokwadi nezviri kudiwa naJehovha?
Isu nhasi tinoziva sei kuda kwaJehovha? (Zvir. 2:3-6; Mat. 7:7-11; 2 Tim. 3:16,17)
- Verenga Vatongi 7:1-25.
Tingadzidzei kune varume 300 vakaramba varipo kusiyana nevaya vakaratidza kuti vakanga vasina hanya zvavo? (Vat. 7:3, 6; VaR. 13:11, 12; VaEf. 5:15-17)
Sezvo varume 300 vakadzidza nokutarira Gidheoni, tinodzidza sei nokutarira Gidheoni Mukuru, Jesu Kristu? (Vat. 7:17; Mat. 11:29, 30; 28:19, 20; 1 Pet. 2:21)
Vatongi 7:21 inotibatsira sei kuti tigutsikane nokushumira chero kupi kwatinenge tanzi tishumire musangano raJehovha? (1 VaK. 4:2; 12:14-18; Jak. 4:10)
- Verenga Vatongi 8:1-3.
Pakugadzirisa zvinetso zvokusanzwisisana nehama kana kuti nehanzvadzi, chii chatingadzidza kuna Gidheoni pakugadzirisa kwaakaita kusanzwisisana navaEfremu? (Zvir. 15:1; Mat. 5:23, 24; Ruka 9:48)


text:
Ita Basa Rako soMuevhangeri
“Ita basa romuevhangeri, ita ushumiri hwako zvizere.”—2 TIM. 4:5.
1. Nei tingati Jehovha ndiye Muevhangeri wokutanga uye anopfuura vamwe vose?
MUEVHANGERI munhu anoudza vamwe mashoko akanaka. Muevhangeri wokutanga uye anopfuura vamwe vose ndiJehovha Mwari. Vabereki vedu vokutanga pavakangopanduka, Jehovha akazivisa mashoko akanaka okuti nyoka, kureva Satani Dhiyabhorosi, ichaparadzwa. (Gen. 3:15) Kwemazana emakore akazotevera, Jehovha akafemera varume vakatendeka kuti vanyore udzamu hwokuti zita rake rakazvidzwa richacheneswa sei, kuti zvakakanganiswa naSatani zvichagadziriswa sei, uye kuti vanhu vangawanazve sei mikana yakaraswa naAdhamu naEvha.
2. (a) Ngirozi dzinoitawo chii pabasa rouevhangeri? (b) Jesu akaratidza kuti vaevhangeri vanofanira kuita sei?
2 Ngirozi dzinoitawo basa rouevhangeri. Idzo pachadzo dzinoudza vamwe mashoko akanaka, uye dzinobatsira vamwe pakuparadzira mashoko akanaka. (Ruka 1:19; 2:10; Mab. 8:26, 27, 35; Zvak. 14:6) Zvakadini naMikaeri, ngirozi huru? Paaiva panyika achinzi Jesu, akaratidza zvaifanira kuitwa nevaevhangeri vepanyika. Jesu akatoita kuti kuparadzira mashoko akanaka kuve chinhu chikuru muupenyu hwake!—Ruka 4:16-21.
3. (a) Mashoko akanaka atinoparadzira chii? (b) Mibvunzo ipi yatinofanira kufunga nezvayo sevaevhangeri?
3 Jesu akarayira vadzidzi vake kuti vave vaevhangeri. (Mat. 28:19, 20; Mab. 1:8) Muapostora Pauro akakurudzira mumwe wake, Timoti, kuti: “Ita basa romuevhangeri, ita ushumiri hwako zvizere.” (2 Tim. 4:5) Sevateveri vaJesu, mashoko api akanaka atinoparadzira? Anosanganisira chokwadi chinokurudzira chokuti Baba vedu vokudenga, Jehovha, vanotida. (Joh. 3:16; 1 Pet. 5:7) Jehovha Mwari anonyanya kuratidza rudo rwake achishandisa Umambo hwake. Saka, tinoudza vamwe tichifara kuti vose vanozviisa pasi pokutonga kwoUmambo, vanoteerera Mwari, uye vanoita zvakarurama vanogona kuva noukama naye seshamwari dzake. (Pis. 15:1, 2) Jehovha anotova nechinangwa chokubvisa kutambura kwose. Achabvisawo marwadzo anokonzerwa nokufunga kutambura kwatakaita munguva yakapfuura. Iwayo mashoko akanaka zvechokwadi! (Isa. 65:17) Sezvo tiri vaevhangeri, ngatikurukurei mhinduro dzemibvunzo miviri inokosha yokuti: Nei zvichikosha kuti vanhu vanzwe mashoko akanaka mazuva ano? Uye tingabudirira sei kuita basa redu sevaevhangeri?
NEI VANHU VACHIFANIRA KUNZWA MASHOKO AKANAKA?
4. Inyaya dzipi dzenhema dzinoudzwa vanhu nezvaMwari?
4 Fungidzira uchiudzwa kuti baba vako vakakusiya uye vakasiyawo mhuri yose. Ngatitii vaya vanoti vaivaziva vanotaura kuti baba vako vaisava noushamwari, vaisabuda pachena pane zvakawanda, uye vaiva noutsinye. Vamwe vangatoita kuti ufunge kuti hazvibatsiri kuedza kuvatsvaka nokuti vakafa. Vakawanda vanotoudzwa nyaya dzakadaro nezvaMwari. Vanodzidziswa kuti Mwari haanzwisisiki, kuti hazviiti kumuziva, kana kuti ane utsinye. Somuenzaniso, vamwe vakuru vezvitendero vanoti Mwari acharanga vakaipa mumoto nokusingaperi. Vamwe vanoti kutambura kunokonzerwa nenjodzi dzinongoitika dzoga kunobva kuna Mwari. Kunyange zvazvo njodzi idzodzo dzichiuraya vakanaka nevakaipa, dzinonzi chirango chinobva kuna Mwari.
5, 6. Dzidziso yokushanduka-shanduka nedzimwe dzidziso dzenhema dzakakanganisa sei vanhu?
5 Vamwe vanosimbirira kuti Mwari haako. Panyaya iyi, funga nezvedzidziso yokushanduka-shanduka. Vakawanda vanotsigira dzidziso iyoyo vanoti zvinhu zvipenyu zvakangovapo zvoga. Vanoti hakuna Musiki. Vamwe vakatoti munhu anongova imwe mhuka, zvokuti hazvifaniri kushamisa munhu paanoita semhuka. Vanoti vane simba pavanodzvinyirira vasina simba vanenge vachingoitawo maererano nezvinoitwa nemhuka. Hazvishamisi kuti vakawanda vanofunga kuti zvakaipa zvicharamba zviripo. Saka vaya vanotenda dzidziso yokushanduka-shanduka havana tariro.
6 Hapana mubvunzo kuti dzidziso yokushanduka-shanduka nedzimwe dzidziso dzenhema zviri kuitawo kuti vanhu vatambure mumazuva ano ekupedzisira. (VaR. 1:28-31; 2 Tim. 3:1-5) Dzidziso idzi dzevanhu hadzisi mashoko akanaka echokwadi uye anogara kwenguva refu. Asi sezvakataurwa nemuapostora Pauro, dzakaita kuti vanhu vave ‘murima mupfungwa, uye vaparadzaniswe noupenyu hwaMwari.’ (VaEf. 4:17-19) Uyewo, dzidziso yokushanduka-shanduka nedzimwe dzidziso dzenhema dzakatadzisa vanhu kubvuma mashoko akanaka anobva kuna Mwari.—Verenga VaEfeso 2:11-13.
7, 8. Ndeipi nzira imwe chete inogona kuita kuti vanhu vanyatsonzwisisa mashoko akanaka?
7 Kuti vanhu vayananiswe naMwari, vanofanira kutanga vava nechokwadi chokuti Jehovha ariko uye kuti pane zvikonzero zvakanaka zvokuswedera pedyo naye. Tinogona kuvabatsira kuwana ruzivo nokuvakurudzira kuongorora zvinhu zvakasikwa. Vanhu pavanodzidza zvinhu zvakasikwa vachida kunyatsowana chokwadi, vanodzidza nezveuchenjeri hwaMwari uye simba rake. (VaR. 1:19, 20) Kuti tibatsire vanhu kuremekedza Musiki wedu Mukuru pavanoona zvaakasika, tinogona kushandisa mabhurocha maviri anoti Was Life Created? uye The Origin of Life—Five Questions Worth Asking. Kunyange zvakadaro, vaya vanodzidza zvinhu zvakasikwa chete havazowani mhinduro dzemimwe mibvunzo inokangaidza pfungwa muupenyu, yakadai seiyi: Nei Mwari achibvumira kutambura? Mwari akasikirei nyika? Mwari ane hanya neni here?
8 Nzira imwe chete inogona kuita kuti vanhu vanyatsonzwisisa mashoko akanaka nezvaMwari uye nezvechinangwa chake ndeyokudzidza Bhaibheri. Tine ropafadzo yakazonaka yokubatsira vanhu kuwana mhinduro dzemibvunzo yavo! Kuti titaure zvinobaya mwoyo yevateereri vedu, hatifaniri kungovaudza chokwadi, asi tinofanira kuvanyengetedzawo. (2 Tim. 3:14) Tinogona kuwedzera unyanzvi hwokunyengetedza nokutevedzera Jesu. Nei aibudirira chaizvo? Chimwe chikonzero ndechokuti aishandisa mibvunzo zvakanaka. Tingamutevedzera sei?
VAEVHANGERI VANOBUDIRIRA VANOSHANDISA MIBVUNZO ZVAKANAKA
9. Kana tichida kubatsira vanhu pakunamata, tinofanira kuitei?
9 Nei tichifanira kushandisa mibvunzo pabasa rouevhangeri sezvakaitwa naJesu? Funga muenzaniso uyu: Chiremba anokuudza kuti ane mashoko akanaka. Anogona kukurapa nokukuita oparesheni yakakura. Pamwe ungazvitenda. Asi ngatitii anokuvimbisa izvozvo asina kana kumbokubvunza nezveutano hwako. Pakadaro ungasambovimba naye. Pasinei nokuti chiremba wacho ane unyanzvi zvakadini, anofanira kukubvunza uye kuteerera paunotaura zvauri kunzwa asati akubatsira. Kana tichidawo kubatsira vanhu kuti vagamuchire mashoko akanaka eUmambo, tinofanira kuva nounyanzvi hwokubvunza mibvunzo inobatsira. Tinogona kuvabatsira kana tikatanga tanyatsonzwisisa kuti vakambomira sei panyaya dzokunamata.
Kuti titaure zvinobaya mwoyo yevateereri, tinofanira kuvanyengetedza
10, 11. Tinogona kubudirira kuitei kana tikatevedzera madzidzisiro aJesu?
10 Jesu aiziva kuti mibvunzo yakanyatsofungwa inobatsira mudzidzisi kuziva mudzidzi wake uye kumubatsirawo kutaura zvaanofunga. Somuenzaniso, Jesu paaida kudzidzisa vadzidzi vake nezvekuzvininipisa, akatanga avabvunza mubvunzo waitokonya pfungwa. (Mako 9:33) Kuti adzidzise Petro kutanga afunga asati ataura, Jesu akamubvunza mubvunzo waiva nemhinduro mbiri. (Mat. 17:24-26) Pane imwe nguva, Jesu paaida kuziva zvaiva mumwoyo mevadzidzi vake, akavabvunza mibvunzo yaitevedzana. (Verenga Mateu 16:13-17.) Mashoko aJesu uye mibvunzo yaaibvunza, zvaisangoratidza kuti aitaura chokwadi. Asi zvaibayawo mwoyo, zvichikurudzira vanhu kuita maererano nemashoko akanaka.
11 Patinotevedzera Jesu nokubvunza mibvunzo inobatsira, tinoita zvinhu zvinenge zvitatu. Tinoona kunyatsobatsira kwatingaita vanhu, tinobudirira kutaura nevanhu vanenge vachida kuramba kuparidzirwa, uye tinodzidzisa vanhu vanozvininipisa kuti vabatsirwe. Funga mienzaniso mitatu inotevera inoratidza kushandisa kwatingaita mibvunzo zvakanaka.
12-14. Ungabatsira sei mwana kuti ave nechivimbo pakuudza vamwe mashoko akanaka? Taura muenzaniso.
12 Muenzaniso 1: Somubereki, waizoitei kana mwana wako ari kuyaruka akaratidza kuti ari kuomerwa nokutsanangurira waanodzidza naye kuti zvinhu zvakaita zvokusikwa? Hapana mubvunzo kuti waizoda kumubatsira kuti ave nechivimbo chokuudzawo vamwe mashoko akanaka. Saka pane kubva wamushora kana kumuudza zvokutaura, unogona kutevedzera Jesu nokumubvunza mibvunzo inoita kuti ataure zvaanofunga. Ungazviita sei?
13 Pashure pokuverenga naye zvikamu zviri mubhurocha rakanzi The Origin of Life—Five Questions Worth Asking, unogona kumubvunza kuti mashoko api aaona anotokonya pfungwa. Mukurudzire kuti iye pachake atange agutsikana kuti Musiki ariko uye nei achida kuita kuda kwaMwari. (VaR. 12:2) Ita kuti mwana wako azive kuti zvikonzero zvake hazvifaniri hazvo kubva zvanyatsofanana nezvako.
14 Mutsanangurire kuti paanenge achitaura newaanodzidza naye, anogona kutevedzera zvawaita. Kureva kuti, anogona kutaura dzimwe pfungwa obvunza mibvunzo inoita kuti mumwe wake ataure zvaanofunga. Somuenzaniso, anogona kukumbira womukirasi make kuverenga bhokisi riri papeji 21 mubhurocha rinonzi Origin of Life. Mwana wako anogona kubva abvunza kuti, “Ichokwadi here kuti DNA inogona kuchengeta mashoko akawanda kupfuura chero kombiyuta ipi zvayo mazuva ano?” Zvichida womukirasi make achati hongu. Mwana wako anogona kuzobvunza kuti, “Kana nyanzvi dzemakombiyuta dzisingakwanisi kugadzira kombiyuta inochengeta mashoko seDNA, zvinhu zvisingafungi zvingakwanisa sei kuzvigadzira zvoga?” Kuti ubatsire mwana wako kuti ataure nevamwe zvaanotenda akasununguka, unogona kugara uchidzidzira naye. Kana ukamudzidzisa kushandisa mibvunzo zvakanaka, uchamubatsira kuti aite basa rake rouevhangeri.
15. Tingashandisa sei mibvunzo patinenge tichida kubatsira munhu anoti hakuna Mwari?
15 Muenzaniso 2: Mubasa redu rokuparidza, tinosangana nevanhu vanofunga kuti hakuna Mwari. Somuenzaniso, mumwe munhu angatiudza kuti anodavira kuti hakuna Mwari. Pane kubva tarega kukurukura naye, tinogona kumubvunza tichimuremekedza kuti ava nenguva yakareba sei achidavira kuti Mwari haako uye chii chakaita kuti ave nepfungwa idzodzo. Pashure pokuteerera zvaanopindura uye kumutenda nokunyatsofungisisa nyaya yacho, tinogona kumubvunza kuti anoona paine chakaipa here nekuverenga mabhuku anopa uchapupu hwokuti zvinhu zvakaita zvokusikwa. Kana saimba wacho achida kuziva chokwadi, angangotaura kuti zvaisazova nemusoro kuramba kuongorora uchapupu hwacho. Tinogona kubva tamupa bhurocha rakanzi Was Life Created? kana kuti The Origin of Life—Five Questions Worth Asking. Mibvunzo yokungwarira, inogona kuita kuti munhu avhure mwoyo wake kuti ateerere mashoko akanaka.
16. Nei tisingafaniri kugutsikana nokungoita kuti mudzidzi weBhaibheri averenge mhinduro dziri mubhuku ratinenge tichidzidza?
16 Muenzaniso 3: Patinenge tichiitisa chidzidzo cheBhaibheri, tinogona kungorega mudzidzi achidzokorora mhinduro dziri mubhuku ratiri kudzidza. Zvisinei, kana tikadaro, tingaita kuti mudzidzi wacho asakura pakunamata. Nemhaka yei? Nokuti mudzidzi anongodzokorora mhinduro asingadzifungisisi haangambodziki midzi pakunamata. Zviri nyore kuti paanoshorwa apedzisire aita sechirimwa chinooma pamusana pokupisa. (Mat. 13:20, 21) Kuti zvisadaro, tinofanira kubvunza mudzidzi kuti anofungei nezvaari kudzidza. Tinofanira kuedza kuona kana achibvumirana nepfungwa dzinenge dzataurwa. Zvinotonyanya kukosha ndezvokuti ataure nei achibvumirana kana kuti asingabvumirani nazvo. Zvadaro, ngatimubatsirei kufunga achishandisa Magwaro zvokuti anozokwanisa kuzvionera kuti zvakarurama ndezvipi. (VaH. 5:14) Kana tikashandisa mibvunzo zvakanaka, kakawanda vanhu vatinodzidzisa vachadzika midzi mukutenda uye vachamira vakasimba pavanoshorwa uye havazotsauswi. (VaK. 2:6-8) Chiizve chatingaita kuti tiite basa redu sevaevhangeri?
VAEVHANGERI VANOBUDIRIRA VANOBATSIRANA
17, 18. Patinenge tiri muushumiri nomumwe muKristu, tingabatsirana sei?
17 Jesu akatuma vadzidzi vake kunoparidza vari vaviri vaviri. (Mako 6:7; Ruka 10:1) Papfuura nguva, muapostora Pauro akataura nezvevamwe ‘vaaishanda navo’ “vakabishaira pamwe chete [naye] nokuda kwemashoko akanaka.” (VaF. 4:3) Maererano nemienzaniso iyoyo iri muMagwaro, muna 1953, vaparidzi voUmambo vakatanga urongwa hwokudzidzisa vamwe kuti vabudirire muushumiri.
18 Paunobuda nemumwe muKristu muushumiri, mungabatsirana sei? (Verenga 1 VaKorinde 3:6-9.) Vhurawo muBhaibheri rako magwaro anenge achiverengwa nomumwe wako. Ramba wakateerera mumwe wako kana kuti saimba paanenge achitaura. Ramba uchiona kuti nyaya yacho iri kuenda nokupi kuitira kuti ubatsire mumwe wako kana saimba akatanga kupikisa. (Mup. 4:12) Asi unofanira kungwarira kuti usangodimburira mumwe wako panzira paanenge achiedza kubudisa imwe pfungwa. Manyukunyuku ako anogona kuodza mwoyo mumwe wako uye kuvhiringidza saimba. Dzimwe nguva zvingava zvakanaka kuva nezvaunotaurawo pakukurukurirana kwacho. Asi kana ukasarudza kutaura chimwe chinhu, ingotaura mashoko mashoma, worega mumwe wako achipfuurira.
19. Tinofanira kuyeukei, uye nemhaka yei?
19 Iwe nemumwe wako mungabatsirana sei pamunenge muchifamba muchienda kune mumwe musha? Munogona kushandisa nguva yacho kukurukura zvamungaita kuti munatsiridze mharidzo dzenyu. Ngwarirai kuti zvamunotaura nezvevaya vanogara mundima yenyu hazviodzi mwoyo. Dzivisaiwo muedzo wokungotaura zvinokanganiswa nevamwe vaevhangeri. (Zvir. 18:24) Tinofanira kuyeuka kuti tiri midziyo yevhu. Jehovha akatiitira mutsa usingatauriki nokuita kuti titarisire pfuma youshumiri hwemashoko akanaka. (Verenga 2 VaKorinde 4:1, 7.) Saka tose zvedu ngatiratidzei kuti tinokoshesa pfuma iyoyo nokuita zvose zvatinogona pabasa redu sevaevhangeri.